title: Me & My

text: Me & My on tanskalainen eurodance- ja purkkapop-duo, jonka muodostavat sisarukset Susanne (s. 1976) ja Pernille (s. 1974) Georgi. Kokoonpano tunnetaan kansainvälisesti parhaiten hittikappaleista ”Dub-I-Dub”, ”Baby Boy”, ”So Many Men” ja ”La La La Superstar” sekä videopelisarjasta "Dance Dance Revolution".


title: Me & My

text: Yhtye osallistui vuonna 2007 maansa kansallisiin Eurovision laulukilpailun esikarsintoihin. Vuonna 2009 Susanne edusti Andorraa euroviisuissa omalla kappaleellaan ”La teva decisió (Get a Life)”.


title: Korunuolikko

text: Korunuolikko ("Nemateleotris decora") on nuolikoihin kuuluva kala.


title: Korunuolikko

text: Korunuolikko kasvaa noin 8 cm pitkäksi. Sen vartalo on puikkomainen. Etuosa on valkea, takaosa ruskehtava, evät koristeellisen puna-sinijuovaiset.


title: Korunuolikko

text: Korunuolikko elää luonnossa Indopasifisella merialueella.


title: Korunuolikko

text: Korunuolikko puolustaa reviiriään aggressiivisesti muita saman lajisia ja samanmuotoisia kaloja kohtaan. Toisaalta se säikähtää helposti ja säntäilee silloin päättömästi, joten piilopaikkoja pitää olla, ja on syytä varmistua, ettei akvaariosta ole helppoa hypätä ulos.


title: Korunuolikko

text: Korunuolikko syö eläinplanktonpitoista ruokaa, jota se siilaa virtaavasta vedestä. Jos ruoassa ei ole tarpeeksi vitamiineja, kalan värit haalistuvat.


title: Peter André

text: Peter André (s. 27. helmikuuta 1973) on Englannissa syntynyt laulaja ja lauluntekijä sekä televisiopersoona. Hän on sukujuuriltaan kyproksenkreikkalainen. Hän on julkaissut useita albumeita.


title: Peter André

text: André "löydettiin" australialaisessa "New Faces" -show'ssa vuonna 1990. Hänen debyyttisinglensä "Gimme Little Sign" nousi listan kolmoseksi ja toi laulajalle ARIA-palkinnon. Ensimmäinen Top 50 -single Britanniassa oli "Only One" (#16), ja hän sai laajempaa kansainvälistä suosiota hitillään "Mysterious Girl".


title: Peter André

text: André ja Katie Price menivät naimisiin 10. syyskuuta 2005 Berkshiren Highclere Castlessa. He saivat kaksi lasta, jotka syntyivät vuosina 2005 ja 2007. Pari erosi vuonna 2009.


title: Robert Tisdall

text: Robert Tisdall (16. toukokuuta 1907 Nuwara Eliya, Ceylon – 27. heinäkuuta 2004 Nambour, Queensland, Australia) oli irlantilainen aitajuoksija ja olympiavoittaja.


title: Robert Tisdall

text: Robert Tisdall voitti olympiakultaa 400 metrin aitajuoksussa Los Angelesissa 1932. Ennen kisoja hänen ennätyksensä oli 54,2, mutta Los Angelesissa hän voitti välieränsä ajalla 52,8 ja finaalin maailman parhaalla ajalla 51,7, jota ei hyväksytty maailmanennätykseksi, koska Tisdall kaatoi viimeisen aidan. Seuraavilla sijoilla olivat lajin tuleva olympiavoittaja Glenn Hardin sekä edelliset olympiavoittajat Morgan Taylor ja David Burghley. Samana päivänä, 1. elokuuta, Irlanti sai myös toisen olympiavoiton, kun Patrick O'Callaghan voitti moukarinheiton.


title: Robert Tisdall

text: Los Angelesin olympiakisoissa Tisdall sijoittui kymmenottelussa kahdeksanneksi. Kisojen jälkeen hän muutti Etelä-Afrikkaan. Hänen 400 metrin aitojen aikansa 51,7 pysyi 1980-luvulle saakka Irlannin ennätyksenä.


title: Täplänuolikko

text: Täplänuolikko ("Ptereleotris heteroptera") on nuolikoihin kuuluva kala.


title: Täplänuolikko

text: Täplänuolikko kasvaa noin 12 cm pitkäksi. Sen vartalo on vaaleansininen, evät tummemmat. Pyrstössä on kalalle nimen antanut musta täplä.


title: Täplänuolikko

text: Täplänuolikko elää luonnossa Indopasifisella merialueella.


title: Täplänuolikko

text: Täplänuolikkoja tavataan luonnossa usein pareittain. Akvaariossa se on niin aggressiivinen lajitovereita tai muita suunnilleen saman muotoisia kaloja kohtaan, että sitä pidetään joko yksin tai parina mutta ei useampien nuolikkojen kanssa.


title: Täplänuolikko

text: Täplänuolikko syö eläinplanktonpitoista ruokaa sekä vedestä että pohjalta. Sitä on syötettävä kolme kertaa päivässä, ellei altaassa kasva tarpeeksi planktonia, jota se voi saalistaa itsekseen.


Itsenäisten valtioiden yhteisön jalkapallomaajoukkue edusti Itsenäisten valtioiden yhteisöä jalkapallon kansainvälisissä kisoissa puolen vuoden ajan vuoden 1992 alkupuolella. Koska Neuvostoliiton jalkapallomaajoukkue oli saanut vuoden 1991 karsinnoissa paikan vuoden 1992 Jalkapallon Euroopan-mestaruuskilpailuihin, hajonneen Neuvostoliiton pelaajien ainoa laillinen tapa osallistua kisoihin oli perustaa yhteisjoukkue. Koska Neuvostoliiton hajoamisen jälkeen Viro, Latvia ja Liettua olivat jo perustaneet kansalliset joukkueensa, IVY:n joukkueeseen tuli pelaajia muista 12 entisestä neuvostotasavalloista. Suurin osa pelaajista tuli Venäjältä, mutta lisäksi mukana oli neljä ukrainalaista, yksi georgialainen ja yksi valkovenäläinen pelaaja.


title: Itsenäisten valtioiden yhteisön jalkapallomaajoukkue

text: Joukkue hävisi lohkonsa EM-kisoissa yhdellä häviöllä ja kahdella tasapelillä.


text: Maalivahdit:


text:
Puolustajat:
Keskikenttäpelaajat:
Hyökkääjät:


title: Glenn Hardin

text: Glenn Hardin (1. heinäkuuta 1910 Derma, Mississippi – 6. maaliskuuta 1975 Baton Rouge, Louisiana) oli yhdysvaltalainen aitajuoksija ja olympiavoittaja.


title: Glenn Hardin

text: Glenn Hardin sai olympiahopeaa 400 metrin aitajuoksussa Los Angelesissa 1932. Hän juoksi ajan 51,9 ja sai nimiinsä maailmanennätyksen (pyöristettynä 52,0, joka sivusi Morgan Taylorin ennätystä), kun kilpailun voittaja Robert Tisdall kaatoi yhden aidan. Yhdysvaltain mestaruuskilpailuissa Milwaukeessa 30. kesäkuuta 1934 Hardin juoksi ajan 51,8 ja sai maailmanennätyksen yksin nimiinsä. Tukholmassa 26. heinäkuuta 1934 Hardin paransi ME-aikaa ennätykselliset 1,2 sekuntia. Aika 50,6 kesti maailmanennätyksenä yli 19 vuotta.


title: Glenn Hardin

text: Vuonna 1935 Hardin keskittyi sileälle neljännesmailille ja 220 jaardin aitoihin. Jälkimmäisessä lajissa hän hävisi Jesse Owensille Yhdysvaltain yliopistomestaruuskilpailuissa. Vuonna 1936 Hardin palasi päälajinsa pariin ja voitti olympiakultaa Berliinissä ajalla 52,4.


title: Glenn Hardin

text: Hardin oli 188 senttiä pitkä. Hän juoksi 440 jaardin sileän matkan vuonna 1934 aikaan 46,8, joka oli tuolloin maailman kaikkien aikojen toiseksi paras tulos.


title: Glenn Hardin

text: Glenn Hardinin poika Billy Hardin juoksi 400 metrin aidat alle 50 sekunnin ja osallistui Tokion 1964 olympialaisiin.


title: Peledsiika

text: Peledsiika ("Coregonus peled") on siperialainen muikkua muistuttava lohikala, jota 1960-luvulta saakka on istutettu joihinkin Suomen vesistöihin, erityisesti maan pohjoisosassa.


title: Peledsiika

text: Hopeinen peledsiika muistuttaa nimestään huolimatta enemmän muikkua kuin alkuperäistä suomalaista siikaa. Selvimmin peledsiian erottaa näistä lajeista leukojen perusteella. Peledsiian leuat ovat lähes samanmittaiset, kun taas siialla yläleuka on selvästi alaleukaa pidempi ja muikulla päinvastoin. Suurikokoisten peledsiikojen ruumis on korkea, pienikokoisten matala. Kyljet ovat hopeanhohtoiset ja selkä on tumma, lähes musta. Vatsa puolestaan on vitivalkoinen. Pituus lajilla on tavanomaisesti 25–45 cm ja paino 300–1 500 g. Peledsiian pää on vartaloon nähden pieni, ja laji on myös suomalaista siikaa pulleampi.


title: Peledsiika

text: Peledsiian luontainen levinneisyys Venäjällä kattaa Vienanmereen laskevan Mezenjoen ja Koillis-Siperiassa olevan Kolymajoen välisen alueen. Suurin osa peledsiioista on järvipopulaatioita, mutta myös vaeltavia jokikantoja ja jokisuissa eläviä estuaaripopulaatioita esiintyy.


title: Peledsiika

text: Nykyisin peledsiikaa on istutettu eri puolille Eurooppaa. Sitä tavataan Länsi-Venäjällä, Baltian maissa, Puolassa, Suomessa ja Tšekin tasavallassa. Nämä tuontipopulaatiot elävät pääasiassa jatkuvien istutusten varassa, luonnossa lisääntyminen on satunnaista.


title: Peledsiika

text:
Suomeen tuotu peledsiika on lähtöisin siperialaisen Objoen keskijuoksulla olevan Endyrjärven populaatiosta. Vuonna 1965 maahan tuotiin ensi kerran mätimunia Pietarin lähistöllä sijaitsevasta kalanviljelylaitokselta. Tuonnin tarkoituksena oli saada vesistöihin sopiva siikalaji, joka kasvattaisi kalaveden arvoa. Peledsiikaa istutettiin aluksi sekä rannikolle että useisiin järviin.
Se menestyi kuitenkin huonosti, paitsi alkuun Lokan ja Porttipahdan tekojärvissä, joissa se joinakin vuosina lisääntyi luontaisestikin. Lisääntyminen loppui kuitenkin ilmeisesti voimakkaan säännöstelyn aiheuttaman kudun tuhoutumisen takia 1990-luvulla.


title: Peledsiika

text: Peledsiian tärkeintä ravintoa on eläinplankton. Sen ohella se syö pohjaeläimiä ja pinnalla olevia hyönteisiä. Mahoista on löydetty joskus myös vesikasveja ja kalanpoikasia. Peledsiiat kerääntyvät syönnökselle sellaisiin paikkoihin, joissa ne pystyvät hyödyntämään tarvitsemaansa ravintoa koko avovesikauden ajan. Peledsiika on vapaan veden parvikala, joka välttää kasvillisuusalueita. Veden laadun suhteen se on vaatimattomampi kuin muut "Coregonus"-suvun lajit.


title: Peledsiika

text: Laji lisääntyy eri aikoina eri osissa levinneisyysaluetta. Lapin tekojärvissä se lisääntyy yleensä vasta joulukuussa jäiden alla. Siperiassa elää kantoja, jotka lisääntyvät jo syyskuussa. Kutu tapahtuu 2–3 metrin syvyydessä hiekka- tai sorapohjalla. Jos kaikki menee hyvin, poikaset kuoriutuvat jo jäiden lähdön aikaan. Vastakuoriutunut poikanen on 8–9 millimetrin pituinen.


title: Peledsiika

text: Peledsiika on muikun tavoin lyhytikäinen kala. Suomesta Porttipahdan tekojärvestä saatu yksilö oli 9-vuotias, ja tämän pitempään kala ei tiettävästi Suomessa kasva. Alkuperäisistä vesistöistä on harvoin saatu 13–15-vuotiaitakin yksilöitä.


title: Peledsiika

text: Suomeen tuodusta peledsiiasta ei tullut suosittua ruokakalaa, koska sitä ei pidetty yhtä maukkaana kuin kotimaisia muikkuja tai siikoja. Kun lisääntyminen pääsi alkuun, pohjoisen tekojärvissä pyydettiin verkoilla ja troolilla vuosina 1992–1993 150 tonnin vuosisaaliita. Tuolloin peledsiikaa markkinoitiin iskevämmällä nimellä "polarmuikku", joka sittemmin kiellettiin harhaanjohtavana. Luontaisen lisääntymisen päätyttyä saalismäärä on hiipunut. Esimerkiksi vuonna 1999 vuosisaalis jäi vain neljään tonniin.


title: Peledsiika

text: Peledsiikakannan ylläpitö vaatii jatkuvia istutuksia luontaisen lisääntymisen ollessa sattumanvaraista. Kun lisääntyminen onnistuu, tärkein hoitotoimenpide on kalastuksen oikea säätely. Tutkijat ovat kehottaneet jatkamaan säännöllisiä istutuksia Lapin tekojärviin tiheydellä 15–20 kappaletta hehtaaria kohti vuosittain.


title: Durango (Colorado)

text: Durango on kaupunki La Platan piirikunnassa, Coloradossa Yhdysvalloissa. Vuonna 2006 kaupungin asukasluku oli 15 501. Animas River virtaa keskustan läpi.


title: Durango (Colorado)

text:
Durangossa on mahdollisuus harrastaa monenlaisia ulkoilma-aktiviteetteja, kuten vaellusta, maastopyöräilyä, metsästystä, kalastusta ympäri vuoden ja golfaamista.
Vuoden väestönlaskennassa Durangossa oli 13 922 asukasta, 5 492 kotitaloutta ja 2 603 kaupungissa asuvaa perhettä. Asukastiheys oli 792,8/km². 17,2 % asukkaista ja 7,3 % perheistä eli köyhyysrajan alapuolella.
Kaupunki on perustettu 1880, San Juanin kaivosalueelle. Denver and Rio Grande Railroad (D&RG), rautatieyhtiö rakensi rautatieyhteyden Silvertoniin 1882 kuljettamaan hopea- ja kultamalmia sekä matkustajia. Kaupungissa oli suuri tulipalo 1889 ja sen kaupunki ohjeisti uudelleenrakentaa tärkeimmät rakennukset tiilestä ja kivestä.


title: Durango (Colorado)

text: Viisikymmenluvulta lähtien alueella on kuvattu monia lännenelokuvia, Kaksintaistelu vuorilla, Luotien maa, Teräskannus -elokuvat. Myöhemmin kuvattuja elokuvia ovat mm. Durango Kids, Kaupunkicowboyt ja osa Cliffhanger:stä on kuvattu alueella.


title: Durango (Colorado)

text: Vuosittain, Durangon historiallisessa Strater Hotellissa, järjestettävät Jazz-festivaalit.


title: Durango (Colorado)

text: Perinnerautatie Durangosta Silvertonin kaivoskylään. Höyryjunia 1920-luvusta taaksepäin.


title: Durango (Colorado)

text: Vuosittain, tammi-helmikuun vaihteessa, järjestettävä Snowdown Festival -tapahtuma. Kyläkilpailuja, ilotulituksia ja paraatin sisältävä juhla.


title: Archie Williams

text: Archie Williams (1. toukokuuta 1915 Oakland, Kalifornia – 24. kesäkuuta 1993 Fairfax, Kalifornia) oli yhdysvaltalainen pikajuoksija ja olympiavoittaja.


title: Archie Williams

text: Archie Williams nousi vuonna 1936 tuntemattomuudesta suoraan 400 metrin juoksun huipulle. Hän juoksi Yhdysvaltain yliopistojen mestaruuskisojen alkuerässä maailmanennätyksen 46,1 Chicagossa 19. kesäkuuta. Berliinin olympiakisoissa Williams voitti kultaa ajalla 46,5 (epävirallinen sähköaika 46,66). Yhdysvallat päätti tulla toimeen 4 × 400 metrin viestissä ilman Williamsia ja muita henkilökohtaisen 400 metrin juoksijoita, ja viestin kultamitalin voitti Iso-Britannia. Kaksi viikkoa myöhemmin Yhdysvallat ja Brittiläisen Kansainyhteisön joukkue kohtasivat Lontoossa, ja sillä kertaa amerikkalaisilla olivat Williams ja muut parhaat miehet mukana 4 × 440 jaardin viestijoukkueessa. Amerikkalaiset jäivät tälläkin kertaa toiseksi, ja molemmat joukkueet saivat maailmanennätyksen alittavan ajan 3.10,6. Williams lopetti juoksu-uransa vuonna 1936 vasta 21-vuotiaana. Hän oli 400 metrin juoksun ensimmäinen tummaihoinen olympiavoittaja.


title: Vesterålen

text: Vesterålen (pohjoissaameksi "Viestterálas", luulajansaameksi "Vester-allase") on Nordlandin läänissä, Pohjois-Norjassa sijaitseva saariryhmä. Juuri Lofoottien pohjoispuolella sijaitseva Vesterålen koostuu Andøyn, Bøn, Hadselin, Sortlandin ja Øksnesin kunnista, ja on pinta-alaltaan 2 511 km².


title: Vesterålen

text: Vesterålen on yhdistetty mantereeseen kiinteällä tieyhteydellä, ja lauttayhteys Melbun ja Fiskebølin välillä yhdistää sen Lofootteihin.


title: Vesterålen

text: Saariryhmällä sijaitsee Norjan rannikkovartioston tukikohta.


title: Vesterålen

text: Vesterålen koostuu Langøyan, Andøyan ja Hadseløyan saarista, sekä Hinnøyan länsi- ja Austvågøyan pohjoisosista. Saariryhmään kuuluu myös joitakin pienempiä saaria. Vesterålenin suurin saari on Langøya, jonka pinta-ala on 850,2 km².


title: Vesterålen

text: Vesterålen on maisemaltaan vuoristoista ja saariryhmällä sijaitsevat vuoret ovat melko rosoisia. Alueella on myös muutamia järviä ja vuonoja.


title: Vesterålen

text: Saariryhmän talvet ovat leutoja ja siellä vallitseekin meri-ilmasto. Stokmarknesin tammikuun keskilämpötila on –1,8 °C ja siellä vuosittainen sademäärä on noin 1 220 mm.


title: Forrest Towns

text: Forrest Towns (6. helmikuuta 1914 Fitzgerald, Georgia – 9. huhtikuuta 1991 Athens, Georgia) oli yhdysvaltalainen aitajuoksija ja olympiavoittaja.


title: Forrest Towns

text: Forrest Towns teki läpilyöntinsä pika-aidoissa voittamalla Yhdysvaltain juniorimestaruuden 1935 ajalla 14,4 – tosin myötätuulessa. Yliopistojen mestaruuskilpailuissa Chicagossa 19. kesäkuuta 1936 hän juoksi uuden 110 metrin aitojen maailmanennätyksen 14,1.


title: Forrest Towns

text: Berliinin olympiakisoissa 1936 Towns voitti 110 metrin aitojen kultaa ajalla 14,2. Välierän hän oli voittanut maailmanennätystään sivuavalla ajalla 14,1. Kisojen jälkeen 27. elokuuta Oslossa Towns paransi ME-aikaa ennätykselliset 0,4 sekuntia juostessaan ajan 13,7. Se hyväksyttiin viralliseksi ennätykseksi vajaan kahden vuoden puntaroinnin jälkeen, ja se alitettiin vasta lähes 14 vuoden kuluttua. Vuonna 1937 Towns lopetti juoksu-uransa 23-vuotiaana.


title: Gratkorn

text: Gratkorn on kunta Steiermarkin osavaltiossa Itävallassa. Sen asukasluku vuonna 2005 oli 6 936.


title: Gratkorn

text: Gratkorn sijaitsee 11 kilometriä Grazista pohjoiseen, Mur-joen itäpuolella. Se kuuluu Graz-Umgebungin piiriin. Kunnan pinta-ala on 34,6 neliökilometriä. Toisella puolella jokea sijaitsee naapurikeskus Gratwein.


title: Gratkorn

text: Gratkornin asukastiheys oli vuonna 2001 191,7 asukasta/neliökilometri, ja ulkomaalaisten osuus väestöstä oli 3,8%


title: Gratkorn

text: Mur-joen länsipuolella sijaitsee Gratkornin ja Gratweinin yhteinen rautatieasema. Grazin lentoasema sijaitsee noin 20 kilometriä etelään.


title: Lotta Engberg

text: Lotta Engberg (s. 5. maaliskuuta 1963, Ylikainuu, Ruotsi), on ruotsalainen laulaja. Engberg edusti Ruotsia euroviisuissa Belgiassa 1987 laululla "Boogaloo" ja sijoittui 12. sijalle.


title: Diracin kuva

text: Diracin kuva eli vuorovaikutuskuva on kvanttimekaniikassa Schrödingerin kuvan ja Heisenbergin kuvan välimuoto. Edellisessä kuvassa tilavektorit ja jälkimmäisessä operaattorit kehittyvät ajan suhteen. Vuorovaikutuskuvassa molemmat kehittyvät ajan suhteen.


title: Mustakulmatikka

text: Mustakulmatikka ("Melanerpes chrysogenys") on meksikolainen tikka.


title: Mustakulmatikka

text: Linnun pituus on 19–22 cm. Sen selkäpuoli on tumma ja valkoraitainen. Alapuoli, kaula ja naama ovat vaaleat, kurkussa ja silmäkulmalla on musta juova. Päälaella on punaista ja oranssia.


title: Mustakulmatikka

text: Mustakulmatikka on kotoperäinen meksikolainen tikka. Laji asustaa 160 000 neliökilometriä laajalla alueella, ja sen kanta on elinvoimainen.


title: Mustakulmatikka

text: Lajin tyypillistä elinympäristöä ovat trooppiset ja subtrooppiset kuivat metsät sekä alavien maiden kosteat metsät.


title: Viktor Sanejev

text: Viktor Sanejev (s. 3. lokakuuta 1945 Suhumi, Neuvostoliitto) on neuvostoliittolainen yleisurheilija ja kolmiloikan kolminkertainen olympiavoittaja.


title: Viktor Sanejev

text: Sanejev voitti olympiakultaa kolmiloikassa Méxicon kesäolympiakisoissa 1968 ME-tuloksella 17,39, Münchenin kesäolympiakisoissa 1972 tuloksella 17,35 ja Montrealin kesäolympiakisoissa 1976 tuloksella 17,29 sekä saavutti Moskovan kesäolympiakisoissa 1980 olympiahopeaa tuloksella 17,24. Hän voitti kolmiloikan Euroopan mestaruuden 1969 tuloksella 17,34 ja 1974 tuloksella 17,23. Helsingin EM-kilpailuissa 1971 hän sijoittui hopealle hävittyään tuloksella 17,10 kuuden senttimetrin erolla itäsaksalaiselle Jörg Drehmelille. Prahan EM-kilpailuissa 1978 hän sai hopeaa yhden senttimetrin erolla kultaa voittaneeseen jugoslavialaiseen Milos Srejovićiin tuloksella 16,93.


title: Viktor Sanejev

text: Sanejev paransi kolmasti kolmiloikan maailmanennätystä; hänen ennätystuloksensa ovat 17,23 ja 17,39 Méxicon olympialaisissa 1968 sekä 17,44 Suhumissa 1972. Hän voitti kuusi sisäratojen Euroopan mestaruutta kolmiloikassa vuosina 1970, 1971, 1972, 1975, 1976 ja 1977. Neuvostoliiton mestaruuden hän voitti vuosina 1967–1971, 1973–1975 ja 1978.


title: Viktor Sanejev

text: Moskovan olympialaisten avajaisissa Sanejev toi olympiasoihdun stadionille.


title: Vernon Smith

text: Vernon Lomax Smith (s. 1. tammikuuta 1927, Wichita, Kansas) on yhdysvaltalainen ekonomisti, joka sai vuoden 2002 Nobelin taloustieteen palkinnon yhdessä Daniel Kahnemanin kanssa.


title: Vernon Smith

text: Smithin tutkimustyö on perustunut paljolti laboratoriokokeiden käyttöön taloustieteellisessä tutkimuksessa. Nykyisin Smith toimii taloustieteen professorina George Mason Universityssä ja tutkijana yliopiston poikkitieteellisessä taloustutkimuksen laitoksessa.


title: Paulette Goddard

text: Paulette Goddard (oik. Marion Pauline Levy; 3. kesäkuuta 1910 Whitestone Landing, Queens, New York – 23. huhtikuuta 1990 Ronco sopra Ascona, Ticino, Sveitsi) oli amerikanjuutalainen näyttelijä. Goddard oli tunnettu erityisesti 1930- ja 1940-luvuilla, jolloin hän esiintyi muun muassa elokuvissa "Nykyaika" (1936), "Kummitusyö" (1939) ja "Me tervehdimme elämää" (1943), josta hän oli myös ehdolla parhaan naissivuosan Oscar-palkinnolle.


title: Paulette Goddard

text: Goddard muistetaan myös neljästä avioliitostaan huomattavien miesten, kuten elokuvalegenda Charles Chaplinin ja kirjailija Erich Maria Remarquen, kanssa.


title: Paulette Goddard

text: Goddard, syntymänimeltään Marion Pauline Levy, syntyi Joseph R. Levyn ja tämän vaimon Altan (o.s. Goddard) ainoaksi lapseksi Whitestone Landingissa, Queensin kaupunginosassa New York Cityssä 3. kesäkuuta 1910. Vanhemmat erosivat Goddardin ollessa vielä hyvin nuori, minkä jälkeen äiti kasvatti hänet yksin. Goddard aloitti uransa lapsimallina ja liittyi teini-ikäisenä kuuluisaan Broadwaylla esitettyyn "The Ziegfeld Follies" -tanssirevyyseen. Ilmeisesti hän samoihin aikoihin myös vaihtoi nimensä Paulette Goddardiksi. Vuonna 1927 Goddard avioitui ensimmäisen aviomiehensä, miljonääri Edgar Jamesin kanssa.


title: Paulette Goddard

text: Erottuaan Jamesista 1930-luvun alussa Goddard muutti Hollywoodiin rakentaakseen uraa elokuvanäyttelijänä. Hän esiintyi aluksi vaatimattomissa sivuosissa muun muassa "Ohukainen ja Paksukainen" -elokuvissa, kunnes vuonna 1932 aloitti suhteen Charles Chaplinin kanssa. Pari oli naimisissa vuosina 1936–1942, ja Chaplin antoi Goddardille naispääosat elokuvissaan "Nykyaika" (1936) ja "Diktaattori" (1940), mitkä tekivät tästä kuuluisan. Chaplinin elokuvien lisäksi Goddard näytteli 1930-luvulla myös David O. Selznickin tuottamissa elokuvissa, ja Selznick harkitsikin Goddardia vakavasti Scarlett O'Haran rooliin elokuvaan "Tuulen viemää" (1939), päätyen kuitenkin lopulta antamaan osan Vivien Leighille. Selznick lainasi Goddardia myös elokuvastudio Metro-Goldwyn-Mayerin elokuviin, joista tunnetuin lienee "Naiset" (1939), jossa Goddard pääsi näyttelemään ajan suosituimpien naistähtien, kuten Joan Crawfordin ja Norma Shearerin, kanssa.


title: Paulette Goddard

text: Goddardin uran huippuvuodet alkoivat kuitenkin vasta hänen solmittuaan elokuvasopimuksen Paramount Picturesin kanssa 1930-luvun lopulla. Paramountilla Goddard näytteli päärooleja muun muassa Cecil B. DeMillen elokuvissa sekä komedioissa yhdessä Bob Hopen ja Fred Astairen kanssa. Hän sai myös Oscar-ehdokkuuden roolistaan sotadraamassa "Me tervehdimme elämää" (1943).


title: Paulette Goddard

text: 1940-luvun lopulla Goddardin suosio alkoi kuitenkin hiipua, ja 1950-luvulla hän esiintyi enää muutamissa B-luokan elokuvissa sekä televisiossa. Hänen viimeiseksi työkseen jäi pieni sivuosarooli televisioelokuvassa "The Snoop Sisters" (1972). Näyttelijänuransa jälkeen Goddard tunnettiin kuitenkin elokuvauran ja neljän avioliiton kautta kerääntyneestä huomattavasta varallisuudestaan, sekä seurapiirihenkilönä erityisesti hänen ystävystyttyään taiteilija Andy Warholin kanssa 1980-luvulla.


title: Paulette Goddard

text: Goddard kuoli sydänsairauteen 79-vuotiaana 23. huhtikuuta 1990 Ronco sopra Asconassa, Sveitsissä. Hän testamenttasi useita miljoonia dollareita New York Universitylle, missä on nykyisin tästä syystä Goddardin nimeä kantava professuuri ja opiskelija-asuntola.


title: Paulette Goddard

text: Goddard oli elämänsä aikana naimisissa neljä kertaa: Edgar Jamesin (vuodet 1927–1931, päättyi avioeroon), näyttelijä-ohjaaja Charles Chaplinin (vuodet 1936–1942, päättyi avioeroon), näyttelijä Burgess Meredithin (vuodet 1944–1950, päättyi avioeroon) ja saksalaisen kirjailijan Erich Maria Remarquen (vuodet 1958–1970, miehen kuolemaan asti) kanssa. Avioliitot olivat lapsettomia, mutta Goddard oli Chaplinin poikien Charles nuoremman ja Sydneyn äitipuoli.


title: Matti Luoma-aho

text: Matti Luoma-aho (26. joulukuuta 1885 Alajärvi – 27. joulukuuta 1943 Helsinki) oli Maalaisliiton kansanedustaja 1939–1943. Eduskunnassa Luoma-aho oli Lakivaliokunnan, Sivistysvaliokunnan, Suuren valiokunnan ja Talousvaliokunnan jäsen. Luoma-aho oli varsinaiselta ammatiltaan maanviljelijä. Maanviljelyn ohella hän hoiti poliisikonstaapelin virkaa Alajärven nimismiespiirissä 1918–1937.


title: Matti Luoma-aho

text: Kirkolliskokoukseen hän osallistui Kauhavan rovastikuntaan kuuluvan Alajärven maallikkoedustajana vuosina 1933, 1938 ja 1943. .


title: Nicholas Aylward Vigors

text: Nicholas Aylward Vigors (1785 – 26. lokakuuta 1840) oli irlantilainen eläintieteilijä ja poliitikko.


title: Nicholas Aylward Vigors

text: Vigors syntyi Old Leighlinissä, Carlow’n kreivikunnassa. Hän opiskeli Trinity Collegessa Oxfordissa. Hän palveli Wellingtonin armeijassa 1809–1811 ja oli mukana sotimassa Napoleonin joukkoja vastaan Iberian niemimaalla, missä hän haavoittui vakavasti. Palattuaan Oxfordiin hän väitteli siellä 1817 (BA) ja 1818 (MA).


title: Nicholas Aylward Vigors

text: Vigors oli yksi Lontoon eläintieteellisen seuran perustajajäsenistä 1826, ja seuran ensimmäinen sihteeri vuoteen 1833 saakka, jolloin hän perusti Royal Entomological Society of Londonin. Hän oli Linnean Societyn ja Royal Societyn jäsen. Hän julkaisi noin 40 tieteellistä artikkelia, pääasiassa lintutiedettä käsitteleviä. Hän myös toimitti tekstiosuuden John Gouldin teokseen "A Century of Birds from the Himalaya Mountains (1830–32)."


title: Nicholas Aylward Vigors

text: Vigors nimesi joitakin lintulajeja, muun muassa mustakulmatikan.


title: Nicholas Aylward Vigors

text: Politiikassa Vigors peri isänsä aseman vuonna 1828. Hän oli Irlannin Carlow’n vaalipiirin edustaja Britannian parlamentissa vuodesta 1832 kuolemaansa saakka.


title: Félix d’Herelle

text: Félix d’Herelle (25. huhtikuuta 1873 Montreal, Quebec – 22. huhtikuuta 1949) oli kanadanranskalainen mikrobiologi ja yksi keskeisistä bakteriofagien löytäjistä ja tutkijoista.


title: Félix d’Herelle

text: Félix d’Herelle syntyi ranskalaisten siirtolaisten perheeseen Kanadassa. Hänen isänsä kuoli Félixin ollessa kuuden vanha ja perhe palasi Ranskaan.


title: Wetat

text: Wetat ovat yli 70 suorasiipisiin lukeutuvan hyönteislajin joukko. Lajit kuuluvat "Anostostomatidae"- ja "Rhaphidophoridae"-heimoihin. Ne ovat endeemisiä uusiseelantilaisia lajeja ja muistuttavat ulkonäöltään pitkäkoipista torakkaa.


title: Wetat

text: Wetat liikkuvat öisin. Useimmat niistä ovat kasvinsyöjiä, mutta jotkut syövät myös hyönteisiä. Wetojen tieteellinen luokittelu on käynnissä. Ulkomuotonsa ja elinympäristöjensä perusteella wetat jaetaan viiteen ryhmään:


title: Wetat

text: Suurimmat wetat voivat kasvaa kymmensenttisiksi. Luonnonpuistona toimivalla Little Barrier -saarella esiintyvä "Deinacrida heteracantha" voi kasvaa reilun 70 gramman painoiseksi, mikä tekee siitä maailman painavimman hyönteisen.


title: Wetat

text: Wetat ovat antaneen nimensä kahdelle tunnetulle uusiseelantilaiselle elokuva-alan yhtiölle, Weta Digitalille ja Weta Workshopille.


title: Škoda Praktik

text: Škoda Praktik on syksyllä 2006 esitelty kaksipaikkainen pieni pakettiauto. Siinä on ohjaamosta eristetty tavarankuljetustila. Auto on kehitetty vuonna 2006 esitellyn Škoda Roomsterin pohjalta. Auton valmistuksen aloitus ja markkinoilletulo ajoittuu keväälle 2007. Škodan maahantuoja Helkama-Auto ilmoitti, ettei Praktik kuulu Suomen maahantuontiohjelmaan.


title: Škoda Praktik

text: Aikaisemmin Škodan mallistossa ollut Praktik-malli oli Škoda Fabia -pohjainen. Se on koriltaan sama kuin farmarimalli, mutta siinä ei ole takapenkkiä eikä takaikkunoita. Mallia myydään edelleen joissakin maissa, mutta korvautunee Roomster-pohjaisella Praktikilla sen tuotannon alettua.


title: Škoda Praktik

text: Varsin pienestä korista huolimatta tavarankuljetustilasta on pyritty tekemään suuri. Tilavuudeltaan se on yhteensä 1 783 litraa (pituus 1 555 mm, leveys 1 106–1429 mm ja korkeus 987 mm).


title: Škoda Praktik

text: Tarjolla on kaksi ottomoottoria ja yksi dieselvaihtoehto.


title: Weta

text: Weta voi tarkoittaa seuraavia:


title: Sailor (albumi)

text: SAILOR on Sailor-yhtyeen ensimmäinen studioalbumi. Albumi julkaistiin elokuussa vuonna 1974. Levy-yhtiö halusi ehdottomasti "Traffic Jam" -kappaleen albumille, vaikkakin yhtyeen jäsenet olivat hiukan eri mieltä asiasta, mutta lopputuloksen kannalta olivat tyytyväisiä levy-yhtiön oikeaan ratkaisuun. Yhtye tapasi vuonna 1974 Josephine Bakerin, joka oli USA:ssa syntynyt ja Ranskassa laulajan ja tanssijan uransa luonut naisartisti. Levyllä olevat muut kappaleet käsittelevät romantisoitua merimieselämää mm. Amsterdamin punaisten lyhtyjen kaduilta. Single "Traffic Jam" menestyi ainoastaan Alankomaissa: 1974 TOP 40:ssä 7 viikkoa sijoituksen ollessa parhaimmillaan kolmas, sekä vielä 1975 listoilla 2 viikkoa. Myös single "Sailor" oli Alankomaissa TOP 40:ssä parhaimmillaan kakkosena (2 viikkoa) pysytellen siellä 10 viikkoa. Alankomaissa 1975 albumilistalla numero yksi. Alankomaista kultalevy vuonna 1975. Albumin kansista on tehty kolme eri versiota. Albumi on julkaistu LP-levynä ja c-kasettina (EPC 80337). Sony Music on uudelleenjulkaissut albumin CD:nä 2001 (Epic 4694452).


title: Pekka Lampela

text:
Pekka Lampela (s. 18. joulukuuta 1948 Helsinki) on suomalainen elokuvaäänittäjä ja -leikkaaja.
Hän aloitti äänittäjäuransa 1960-luvun lopulla. Lampela oli vuodesta 1979 lähtien mukana miltei kaikissa Spede Pasasen elokuva- ja tv-tuotannoissa. Usein hän myös vilahti pienissä avustajan rooleissa elokuvissa. Nykyään hän on eläkkeellä ja asuu Tyrvännössä.


title: Pekka Lampela

text: Lampelalla on kolme lasta: Tiia Aarnipuu sekä Titta ja Taneli Lampela, ja viisi lastenlasta. Pekka Lampelan äiti oli näyttelijä Kaija Rahola (1920-1962) ja isä ohjaaja Viljo Lampela (1918-2008).


title: Heikki Flöjt

text: Heikki Juhani Flöjt (30. marraskuuta 1943 Kajaani – 30. syyskuuta 2000 Alastaro) oli suomalainen ampumahiihtäjä.


title: Heikki Flöjt

text: Flöjt saavutti viestihopeaa ampumahiihdon MM-kilpailuissa 1974. Vuoden 1967 MM-kilpailuissa hän sijoittui 20 kilometrillä kymmenenneksi. Grenoblen olympialaisissa 1968 hän sijoittui viestissä viidenneksi. Hän voitti henkilökohtaisen Suomen-mestaruuden vuosina 1967, 1968 ja 1973 sekä Kainuun Ärjyn joukkueessa viestin Suomen-mestaruuden vuosina 1967, 1972 ja 1975.


title: Heikki Flöjt

text: Heikki Flöjt edusti kotimaassa Kainuun Ärjyä, Kajaanin Suunnistajia, Kainuun Hiihtoseuraa ja Kuhmon Peuroja. Hän menehtyi pyöräsuunnistuksen SM-kilpailuissa 2000. Hänen pikkuveljensä Henrik Flöjt oli ampumahiihdon maailmanmestari ja olympiamitalisti ja vaimo Aila Flöjt hiihtosuunnistuksen viestin maailmanmestari.


title: Crip Walk

text: Crip Walk eli C-Walk on Crips-jengiläisten oma kävelytyyli. Kävely näyttää aivan tanssimiselta, mutta jäsenet painottavat ettei se ole tanssia vaan kävelyä, kuten räppäri Ice-T sanoo: ”Gangstas don't dance, they boogie”.


title: Crip Walk

text: Crip walkia näkee joskus artistien musiikkivideoissa ja kiertuetallenteilla. Myös internetissä on C-Walk-videoita. Muun muassa Crips-jengiin kuulunut artisti Xzibit on tehnyt kappaleen ”Get Your Walk On”, jonka musiikkivideolla nähdään lähes pelkkää C-Walk-kävelyä. Toinen kappale on Kuruptin (joka myös kuuluu Cripseihin) C-Walk, jossa on pelkkää Crip Walkia. Tyylikäs Crip Walk on vaikeahkoa ja vaatii opettelua. Oikeaoppisesti käveltynä näyttää kuin kävelijä leijuisi lattialla puolelta toiselle.


title: Crip Walk

text: Crip Walk -kävelytyylistä on kehittynyt tanssityyli Clown Walk, joka on nopeatempoisempaa kuin Crip Walk. Usein luullaan, että Crip- ja Clown Walk olisivat sama asia. Crip Walk on kielletty useissa yhdysvaltalaisissa kouluissa, koska se on johtanut ampumistapauksiin ja välienselvittelyihin kouluaikana. Crip walkin tekeminen Yhdysvalloissa on vaarallista Bloods-katujengin takia.


title: Kanavanippu E

text: Kanavanippu E:llä tarkoitetaan Digitan rakentamaa viidettä digitaalista lähetysverkkoa, joka avattiin 1. syyskuuta 2007, kun Suomi siirtyi pelkästään digitaalisiin televisiolähetyksiin. Kanavanippu E on B:n ja C:n tavoin varattu toimiluvanvaraiseen käyttöön. Osa sen sisältämistä kanavista on maksullisia, ja niiden katseluun tarvitsee kortinlukijalla varustetun digisovittimen sekä maksu-tv-kortin. Kanavanippu C:n tavoin kanavanippu E:n kanavatarjonta vaihtelee alueittain. Kanavanipun välittää Digita käyttäen DVB-T teknologiaa UHF-taajuuksilla.


title: Kanavanippu E

text: Syyskuun 2007 alussa kanavanippu E:n väestöpeitto oli noin 63 % ja lokakuun alussa noin 80 %. Keväällä 2008 nippu kattoi jo 95 % väestöstä.


title: Kanavanippu E

text: Kanavanipun käynnistäminen myöhästyi hieman Lahden ja Päijät-Hämeen alueilla teknisistä syistä. Nippu käynnistyi näillä alueilla sunnuntaina 2. syyskuuta 2007.


title: Kanavanippu E

text: Digi-tv lupia kanavanippu E:hen haki kaiken kaikkiaan 21 eri yhtiötä, lupien hakuaika päättyi 2. toukokuuta 2006. Valtioneuvosto katsoi, että osalla ilmaiskanavan lupaa hakeneista ei ollut riittäviä edellytyksiä harjoittaa televisiotoimintaa.


title: Kanavanippu E

text: Osa yrityksistä haki toimilupaa useammallekin kanavalle. Osa puolestaan haki entisen toimiluvan laajentamista. The Walt Disney Company sai toimiluvan lähettää päiväsaikaan lastenohjelmia olemassa olevassa kanavanippu C:ssä.


title: Kanavanippu E

text: Toimiluvan saaneet yritykset on lihavoitu.


title: Kanavanippu E

text:
1.9.2007 alkaen kanavanippu E lähetetään seuraavilta pääasemilta sekä niiden alueella olevilta täytelähetinasemilta:
Espoo, Fiskars, Jyväskylä, Kruunupyy, Lahti, Lapua, Pernaja, Pyhävuori, Tampere, Turku ja Vaasa.


title: Kanavanippu E

text:
1.10.2007 alkaen kanavanippu E lähetetään lisäksi seuraavilta pääasemilta sekä niiden alueella olevilta täytelähetinasemilta:
Anjalankoski, Eurajoki, Kuopio ja Oulu.


title: Kanavanippu E

text: 1.1.2008 alkaen kanavanippu E:tä alettiin lähettää Tammelan, Haapaveden, Vuokatin, Mikkeli, Kolin ja Joutsenon päälähetinasemilta sekä Raahen, Puolangan ja Lieksan täytelähetinasemilta.


title: Kanavanippu E

text: 6.6.2008 alkaen kanavanippu E:tä alettiin lähettää myös Ylitornion Ainiovaaran täytelähetinasemalta.


title: Harry Hannus

text: Harry Hans Erik Hannus (s. 20. joulukuuta 1949 Porvoon maalaiskunta) on suomalainen kilpapyöräilijä. Hän oli Suomen paras maantiepyöräilijä 1970-luvulla.


title: Harry Hannus

text: Porvoon Akillesta edustanut Harry Hannus osallistui olympiakisoihin neljästi. Parhaimmillaan hän sijoittui ratapyöräilyssä 13:nneksi – 4 kilometrin takaa-ajossa 1976 – ja henkilökohtaisessa maantieajossa 12:nneksi 1980.


title: Harry Hannus

text: Hannuksen kansainvälinen huippuhetki oli maantiepyöräilyn MM-kisojen neljäs sija San Cristóbalissa, Venezuelassa 1977. Se on Suomen miesten pyöräilyhistorian paras MM-sijoitus. Vuonna 1973 Hannus sijoittui Barcelonan MM-kisoissa kuudenneksi. Pohjoismaiden mestaruuden hän voitti 1974. Vuoden urheilija -äänestyksessä Hannus sijoittui yhdeksänneksi 1977. Hannus ajoi vuonna 1974 tunninajon Suomen ennätyksen 45,299 km. Se säilyi Suomen ennätyksenä vuoteen 2015 asti, jolloin Jussi Nummikko rikkoi sen.


title: Petra

text: Petra voi viitata seuraaviin:


title: Seppo Wallin

text: Seppo Nyyrö Wallin (30. elokuuta 1928 Tampere – 9. helmikuuta 2003 Tampere) oli suomalainen televisio-ohjaaja ja näyttelijä.


title: Seppo Wallin

text: Wallin oli yksi varhaisen suomalaisen televisioteatterin vakituisista ohjaajista. 1960-luvulla hän ohjasi muun muassa Arthur Millerin näytelmään pohjautuvan televisioelokuvan "Kauppamatkustajan kuolema" (1961), jossa pääosan näytteli Tauno Palo, ja William Shakespearen näytelmään pohjautuvan elokuvan "Miten haluatte" (1964). Näiden ohella Wallin teki muun muassa Televisioteatteriin Harold Pinter -filmatisoinnit "Muotinäytös" (1962) ja "Teekutsut" (1965).


title: Seppo Wallin

text: Wallinin TV2:lle ohjaama kolmiosainen televisiosarja "Jäähyväiset lasihevoselle" (1985) oli ensimmäinen Pentti Kirstilän Hanhivaara-dekkareihin pohjautuva elokuva.


title: Seppo Wallin

text: Ohjaajanuransa lisäksi Wallin näytteli myös pieniä sivuosia niin Jaakko Pakkasvirran ("Runoilija ja muusa" 1978, "Linna" 1986), Mikko Niskasen ("Sissit" 1963) kuin Erkko Kivikoskenkin ("Kesyttömät veljekset" 1969) elokuvissa.


title: Seppo Wallin

text: Seppo Wallin kävi ylioppilaaksi tultuaan Suomen teatterikoulun ja opiskeli radio- ja tv-työtä muun muassa Englannissa ja Asla-stipendiaattina Yhdysvalloissa. Hän oli kiinnitettynä näyttelijänä Helsingin Kansanteatteri-Työväenteatteriin vuosina 1950–1953 ja 1955–1957 sekä välillä Radioteatteriin 1953–1955. Sen jälkeen hän oli ohjaajana Suomen Televisiossa 1957–1961, Televisioteatterissa 1961–1968 ja Mainos-TV:n teatterissa 1969–1973 ja teatteripäällikkö 1973–1983 ja ohjaaja 1983–1988.


title: Kennoperhokala

text: Kennoperhokala ("Chaetodon rafflesii") on perhokaloihin kuuluva kala. Sitä käytetään meriakvaariossa. Se syö sekä pehmyt- että kivikoralleja, eikä siksi sovi riutta-akvaarioon.


title: Kennoperhokala

text:
Kennoperhokala kasvaa 15 cm korkeaksi. Sen vartalo on litteä, yleisväri on keltainen ja tummemmat suomunreunat muodostavat vinoruutukuvion. Silmän läpi kulkee musta juova, ja pyrstön kärki on musta.
Kennoperhokala elää Fidžillä ja Indopasifisella merialueella.
Kennoperhokala viihtyy suojaisilla koralliriutoilla ja laguuneissa. Se liikkuu usein yksin tai pareittain 1–15 metrin syvyydessä.


title: Kennoperhokala

text: Kennoperhokala syö koralleja, merivuokkoja, äyriäisiä ja levää.


title: Samurai Jack (hahmo)

text: Samurai Jack on kuvitteellinen päähahmo piirrossarjasta "Samurai Jack". Hän esiintyi ensimmäisen kerran sarjan ensimmäisessä jaksossa, elokuussa 2001. Hahmon ääninäyttelijänä toimi Phil LaMarr, ja dubattuna suomalaisia Taisto Oksanen.


title: Samurai Jack (hahmo)

text: Samurai Jack syntyi Japanissa muinaisajalla, jolloin hänen isänsä oli Japanissa erään alueen hallitsijana. Samoihin aikoihin riehui paha olento nimeltä Aku, joka vapautui vankilastaan monien vuosien jälkeen ja alkoi pian vallata maailmaa itselleen. Jack sai myös kokea tämän kauhun pienenä ja hänen vanhempansa lähettivät poikansa pois, toivoen hänen oppivan keinon jolla voittaa Aku. Hän harjoittelekin Bujitsu koodin mukaisesti ja lisäksi kävi Kreikan filosofien, tiibetiläisten munkkien ja italialaisten tiedemiesten opeissa, jotta hänen mielensä olisi terävä. Lisäksi Jack opiskeli ratsastusta, miekan käsittelyä ja useita eri kamppailulajeja. Vuosia kestäneen harjoittelun päätteeksi hän palasi takaisin kotimaahansa, jossa kohtasi Akun. Pahuuden velhosta ei ollut vastusta Jackin erityisen arvokkaalle katana-miekalle, jolla hän oli voittaa Akun. Aku ehti kuitenkin siirtää Jackin tulevaisuuteen pois perheensä luota. Tämän jälkeen hän on etsinyt portaalia, jonka avulla hän voisi matkata takaisin kotimaahansa ja onkin kierrellyt useissa paikoissa. Koska hänen oikeaa nimeä ei ole paljastettu, kuitenkin sarjan aikana häntä on nimitetty Samurai Jackiksi.


title: Samurai Jack (hahmo)

text: Jack omaa sankarina erittäin selkeän stoalaisen asenteen. Hän on erittäin kohtelias ja nöyrä vaikka joutuukin elämään futuristisessa maailmassa. Erittäin vahvan moraalinsa myötä Jack usein auttaa köyhiä ja avuttomia olentoja keinolla millä hyvänsä. Hän jopa jättää oman tavoitteensa palata takaisin ajassa taaksepäin, pelastaakseen kylän tai yksittäisen ihmisen pahuuden käsistä.


title: Samurai Jack (hahmo)

text: Lapsena hän matkusti ympäri maailmaa harjoittaakseen kehoaan ja mieltään, kohdatakseen Akun. Jack opiskeli useiden oppineiden kanssa kuten kreikkalaisen filosofien ja pyrki myös oppimaan kaiken mahdollisen taistelulajin, jota eri kulttuureissa harjoitettiin. Jack harjoitteli taistelu tekniikoita muun muassa Viikinkien, Robin Hoodin, Shaolin munkkien ja kreikkalaisten urheilijoiden kanssa. Huolimatta siitä miten taitava hän onkaan aseiden kanssa tai ilman, Jack luottaa aina miekkaansa. Lisäksi harjoittelun myötä hän ymmärtää hyvin eläimiä, joiden avulla Jackin vaistot ovat osittain kehittyneet, sekä refleksit joiden avulla hän kykenee väistelemään jopa luoteja.


title: Samurai Jack (hahmo)

text: Samurai Jack omistaa taikamiekan, jonka takoivat kolme jumalaa Odin, Ra ja Rama, kolmen kuolevaisen kautta. Miekkaan asetettiin Jackin isän puhdas hyvyyden henki, jonka avulla pahuuden velho Aku voitaisiin tuhota. Miekka on myös rikkoutumaton, sillä mikään maallinen aine ei ole kyennyt katkaisemaan sitä.


title: Petronella (nimi)

text: Petronella on muun muassa Suomessa, Ruotsissa, Alankomaissa ja Saksassa käytetty naisen etunimi.


title: Petronella (nimi)

text:
Petronella on muunnos italian Petronillasta, joka puolestaan on kehittynyt hellittelymuotona roomalaisesta sukunimestä Petronius.
Petronius liittyy mahdollisesti latinan talonpoikaa tai moukkaa merkitsevään sanaan
tai ehkä kreikan kiveä merkitsevään sanaan.


title: Petronella (nimi)

text: Vuoden 2015 loppuun mennessä Suomessa on rekisteröity 474 Petronella-nimen saanutta naista ja alle 10 miestä.


title: Lauri Hanhivaara

text: Lauri Hanhivaara on kuvitteellinen poliisi, joka ratkoo rikoksia Pentti Kirstilän dekkareissa. Hanhivaara on tamperelainen, nasevapuheinen ylikonstaapeli. Hän esiintyy jo Kirstilän ensikoisromaanissa "Jäähyväiset rakkaimmalle" (1977).


title: Lauri Hanhivaara

text: Kirstilän Hanhivaara-romaaneja on filmatisoitu runsaasti. Matti Kassila ohjasi "Jäähyväiset presidentille" (1987) elokuvateatterilevitykseen. Elokuvassa Tarmo Manni esittää Kekkosen näköistä presidenttiä, joka joutuu attentaattiyrityksen kohteeksi.


title: Lauri Hanhivaara

text: Televisioelokuvia ja -sarjoja on useita. Ohjaajina ovat toimineet Seppo Wallin, Anssi Mänttäri ja Taisto-Bertil Orsmaa. Hanhivaaraa näissä sovituksissa ovat esittäneet Tapani Perttu, Raimo Grönberg kahdesti ja muistetuimpana Antti Litja kaikkiaan viisi kertaa.


title: Karvamansikka

text: Karvamansikka ("Fragaria viridis") on pienimarjainen mansikkalaji, jota tavataan Euroopassa ja Keski-Aasiassa. Suomessa laji on uhanalainen.


title: Karvamansikka

text: Karvamansikka kasvaa 5–20 cm korkeaksi. Rönsyjä on runsaasti, ja ne voivat kasvaa parikin metriä pitkiksi. Varsi, lehtiruodit ja kukkaperät ovat ulospäin tai alaviistoon sirottavien karvojen peitossa. Lehdet ovat kolmesormisia ja alta tiheään lyhytkarvaisia. Lehdykät ovat soikeita tai vinoneliömäisiä ja sahalaitaisia, ja lehdykän kärkihammas selvästi muita pienempi. Kukan valkeat terälehdet ovat 8–10 mm pituisia, vastapuikeita, suippoja ja eivät kosketa toisiaan. Verholehdet ovat marjan myötäisiä. Karvamansikka kukkii touko-kesäkuussa. Marja on karvainen ja vaikeasti irtoava.


title: Karvamansikka

text: Karvamansikka muistuttaa ulkonäöltään ahomansikkaa ("F. vesca"). Tärkein tuntomerkki on marjan ulkonäkö: karvamansikat ovat usein kypsinäkin osittain vihertäviä, ja niiden siemenet ovat hiukan sisäänpainuneita. Keskimmäisen lehdykän hampaat ovat kärjestä lyhyemmät kuin sivuilta, kun taas ahomansikalla pisimmät hampaat ovat lehdykän kärjessä.


title: Karvamansikka

text: Karvamansikka voi risteytyä ahomansikan kanssa lajien yhteisillä kasvupaikoilla.


title: Karvamansikka

text: Karvamansikkaa tavataan Euroopassa Keski-Ranskasta itään läpi Etelä-, Keski- ja Itä-Euroopan aina Keski-Aasiaan saakka. Pohjoisessa lajin esiintymisalue ulottuu Etelä-Norjaan, -Ruotsiin ja -Suomeen. Lisäksi sitä tavataan Kaukasuksen alueella. Suomessa laji on melko harvinainen, ja sitä tavataan Ahvenanmaalla sekä muutamin paikoin Etelä-Suomessa.


title: Karvamansikka

text: Karvamansikkaa tavataan tyypillisesti kedoilla, pientareilla ja kuivilla niittytöyräillä. Laji on kalkinsuosija.


title: Pälviperhokala

text: Pälviperhokala ("Chaetodon ulietensis") on perhokaloihin kuuluva kala. Se syö sekä pehmyt- että kivikoralleja, eikä siksi sovi riutta-akvaarioon.


title: Pälviperhokala

text:
Pälviperhokala kasvaa 15 cm korkeaksi. Sen vartalo on litteä, valko-harmaa-keltakuvioinen. Silmän läpi kulkee musta juova .
Pälviperhokala elää Fidžillä ja Indopasifisella merialueella.


title: Pälviperhokala

text: Pälviperhokala tarvitsee akvaariossa sekä paljon piilopaikkoja että avointa uintitilaa. Luonnossa sitä tavataan yleensä pareittain koralliriutoilla.


title: Pälviperhokala

text: Pälviperhokala syö sienikoralleja, merivuokkoja ja kivikoralleja sekä levää.


title: Die So Fluid

text: Die So Fluid on englantilainen yhtye, johon kuuluvat laulaja-basisti Grog, kitaristi Drew Richards ja rumpali Al Fletcher. Yhtyeen debyyttialbumi "Spawn of Dysfunction" julkaistiin vuonna 2004 ja toinen albumi "Not Everybody Gets A Happy Ending" helmikuussa 2008. Die So Fluid on keikkaillut useasti Suomessa ja yhtyeen toisen albumin julkaisi suomalainen levy-yhtiö Parole Records.


title: Die So Fluid

text:
Grog on soittanut bassoa Kelly Osbournen ja Spice Girlsistä tutun Mel C:n keikkakokoonpanoissa. Grog on myös soittanut bassoa ja laulanut ""Feline"" -yhtyeessä, jonka
hän perusti vuonna 1995. Yhtye julkaisi yhden albumin, "Save your face", jonka jälkeen yhtye hajosi.


title: Avaris

text: Avaris (egyptin kielellä: , Hatwaret, ) oli Niilin suistoalueella sijainnut kaupunki toisella välikaudella (1650–1550 eaa.) Se oli Egyptiä hallinneiden aasialaisten paimentolaisten, hyksojen vahvasti linnoitettu pääkaupunki.


title: Avaris

text: Tutkijat ovat löytäneet maan alta kaupungin, jonka arvioidaan olevan juuri Avaris. Kaupungista on saatu tutkakuvia, jotka osoittavat, että siellä on satama, katuverkosto, talojen sijainnit ja hautoja. Egyptiläiset valloittivat alueen ja tuhosivat kaupungin. Löydetty kaupunki sijaitsee lähellä Tal al-Dabaan kaupunkia Egyptin pääkaupungista Kairosta koilliseen.


title: B-ryhmä

text: B-ryhmä oli Rallin maailmanmestaruussarjassa 1980-luvulla kilpaillut ralliautoluokka. Luokka on lakkautettu ralliautoilusta. Luokitukseen tuli valmistaa vuoden aikana vähintään 200 sarjatuotantoautoa, evoluutioversioon 20 eli 10 % 200:sta.


title: B-ryhmä

text: B-ryhmän autoista kehittyi lopulta liian nopeita, mikä johti vakaviin onnettomuuksiin ja luokan kieltämiseen rallissa vuonna 1986. Tähän vaikutti erityisesti suomalaisen rallikuljettajan Henri Toivosen ja hänen kartanlukijansa Sergio Creston kuolemaan johtanut onnettomuus. Muita kuolemaan johtaneita onnettomuuksia B-ryhmän kilpa-autoilla olivat Attilio Bettegan ulosajo Korsikan rallissa 1985, Joaquim Santoksen ulosajo Portugalin rallissa vuonna 1986, sekä sveitsiläisen Marc Surerin ulosajo 1986 ADAC Hessen Rallyessa, mikä johti hänen kartanlukijansa, sveitsiläisen Michel Wyderin (s.1950) kuolemaan. Surer menetti Ford RS 200-autonsa hallinnan kestopintaisella nopealla tiellä kaarteessa osuen puuhun nopeuden ollessa n. 200 km/h.


title: B-ryhmä

text: Audi julkaisi syksyllä 1980 Geneven autonäyttelyssä uuden nelivetoisen Quattron, jolle kilpailijat aluksi vain naureskelivat. Monte Carlo -rallissa vuonna 1981 Hannu Mikkolan ajama Audi Quattro kuitenkin johti rallia ylivoimaisesti, kasvattaen eroa vastustajiinsa jopa minuutin jokaisella erikoiskokeella. Voiton makuun uusi Quattro ei vielä kuitenkaan päässyt, koska Mikkola ajoi autonsa kiveen ja joutui keskeyttämään. Seuraavaksi ajetussa Ruotsin rallissa Audi otti ensimmäisen voittonsa rallin MM-sarjassa.


title: B-ryhmä

text: Lancia ajoi tässä vaiheessa kilpailut sarjassa vielä Stratoksellaan, joka alkoi jäädä pahasti muiden jalkoihin. Lancia päättikin tehdä uuden ralliauton ja Korsikan rallissa vuonna 1982 nähtiin uusi Lancia Rally 037. Se oli kuitenkin takavetoinen, eikä suurta menestystä tullut. Ford alkoi myös kehitellä B-ryhmään soveltuvaa RS200-autoa ja myöhemmin Peugeotkin päätti tulla mukaan rallin MM-sarjaan, kun se esitteli uuden nelivetoisen keskimoottorilla varustetun 205 Turbo 16 -autonsa helmikuussa 1983. Syyskuussa Frankfurtin autonäyttelyssä Audi esitteli uuden ja lyhyemmän Quattro Sportin ja Porsche julkaisi 911 SC RS:n. Kautta 1983 hallitsivat kuitenkin ylivoimaisesti Audi Quattro ja Lancian evoluutioversio Rally 037.


title: B-ryhmä

text: Peugeot'n tultua mukaan kilpailuihin vuonna 1984 alkoi uusi aikakausi. Ari Vatanen johti Peugeot'n debyyttikilpailussa, mutta joutui kuitenkin keskeyttämään. Samoin kävi Akropolis-rallissa, mutta Jyväskylässä Vatanen onnistui voittamaan.


title: B-ryhmä

text: Vuonna 1985 B-ryhmä kukoisti parhaimmillaan. Peugeot voitti merkkimestaruuden ja Timo Salonen taisteli henkilökohtaisen mestaruuden itselleen. Autoja osallistui ralleihin paljon, eikä vetäytymisiä nähty. Kauden ainoa musta hetki koettiin Korsikan rallissa, kun Lancialla ajanut Attilio Bettega menehtyi välittömästi auton liukuessa kuljettajan puoleinen kylki edellä puuhun. Hänen kartanlukijansa, Maurizio Perissinot, kuitenkin selvisi onnettomuudesta vammoitta. Kauden toinen likipitäen kuolemaan johtanut onnettomuus oli Ari Vatasen raju ulosajo Argentiinan rallissa. Vatasen kriittiseen tilaan johtaneelta vammalistalta löytyivät Peugeot Talbot Sportin lääkärin Jean Dubyn vahvistamana 4 vasemman ja 2 oikean kylkiluun murtumaa, vaurioitunut lanneranka, kaularangan murtuma ja murskautunut vasen polvi.


title: B-ryhmä

text: Kausi 1986 mullisti rallin MM-sarjan täysin. Henri Toivonen avasi kauden voittamalla Monte Carlon rallin uudella Lancia Delta S4:llä. Seuraavaksi ajetussa Ruotsin rallissa Juha Kankkunen voitti Peugeot'lla, mutta kauden kolmannessa rallissa Portugalissa Joaquim Santos ajoi tieltä ulos kohtalokkain seurauksin; neljä katsojaa menehtyi sekä kymmeniä luokkaantui. Tapauksen johdosta kaikki tallikuljettajat vetäytyivät rallista.


title: B-ryhmä

text: Henri Toivonen hallitsi ylivoimaisesti myös kauden 1986 Korsikan rallia flunssaoireista ja kuumeesta huolimatta, kunnes 18. erikoiskokeella Cortessa hänen Lanciansa suistui tieltä pudoten rinnettä alas, jonka jälkeen auto osui puuhun ja syttyi palamaan. Paikalle hetken kuluttua saapuneet muut kuljettajat joutuivat ainoastaan toteamaan, että mitään ei ollut enää tehtävissä. Toivonen ja hänen kartanlukijansa Sergio Cresto menehtyivät autoonsa. Syytä onnettomuuteen ei koskaan saatu selville. Hieman taustatietoa antaa lyhyt haastattelu, jonka Toivonen antoi suomalaistoimittajalle hetkeä ennen onnettomuutta. Viimeisessä haastattelussa Henri kertoi, että "tää käy kunnon päälle, eikä riitä aivot tähän touhuun" Kuljettajat ovat ajaneet jo yli 4 tuntia pikataipaleita.


title: B-ryhmä

text: Onnettomuuden seurauksena erikoiskokeita lyhennettiin, autoihin tuli pakolliseksi varusteeksi automaattinen sammutusjärjestelmä ja autojen evoluutioversiot kiellettiin. Tämän vuoksi Audi vetäytyi sarjasta välittömästi ja Citroën seurasi pian perässä. Ford osallistui vielä RAC-ralliin.


title: B-ryhmä

text: Sanremossa Peugeotit suljettiin pois rallista, koska tuomaristo totesi heidän käyttämiensä autojen helmapeltien olevan laittomat. Lancia ajoi Markku Alenin johdolla kolmoisvoittoon. Kaikkien kauden rallien jälkeen Alen oli pistejohdossa ja hänet julkistettiin maailmanmestariksi. 11 päivää myöhemmin FISA kumosi Sanremon rallin päätöksen Peugeot'n helmojen laittomuudesta ja kilpailun tulokset hylättiin kokonaisuudessaan. Tämän takia Juha Kankkunen kruunatiin lopulta vuoden 1986 maailmanmestariksi. Samalla päättyi myös B-ryhmän aikakausi rallin MM-sarjassa.


title: B-ryhmä

text: Myöhemmin B-ryhmän autoja nähtiin muun muassa rallicrossissa, Dakar-rallissa ja Pikes Peak kilpailussa USA:ssa.


title: B-ryhmä

text:
B-ryhmän autot olivat pääasiassa nelivetoisia ja varustettu turboahtimella ja/tai mekaanisella ahtimella. Autot olivat myös kevyitä, koska korit valmistettiin keveistä kuiduista. Alhainen paino ja moottorin tehokkuus takasivatkin B-ryhmän autoille hyvän suorituskyvyn. Myös moottoreita koskevat säännöt olivat hyvin väljät, mikä mahdollistikin suuret tehot. Esimerkiksi Audi Quattro Sport S1:n moottori saatiin kehittämään yli 700 hevosvoiman hetkellisen tehon.
Autojen tuli kuitenkin muistuttaa tyyppinimen normaaliin liikenteeseen tarkoitettua mallia, vaikka esimerksiki takaistuimet saattoivat olla vain nimelliset. Autoja onkin kutsuttu "silhuetti-autoiksi".
Ralliversiosta piti valmistaa vähintään 200 kappaletta liikenteeseen tarkoitettua versiota vuoden aikana luokittelua varten. Myöhemmin sallittiin kehitysversio, kunhan vastaavaa valmistettaisiin vähintään 20 kappaletta.


title: B-ryhmä

text: Tekniikan Maailman vuonna 1985 tekemässä mittauksessa Peugeot 205 Turbo 16 kiihtyi nollasta sadan kilometrin tuntivauhtiin alle kolmessa sekunnissa raskailla sorarenkailla.


title: B-ryhmä

text: Seuraavat autot kuuluivat B-ryhmään:


title: Juhani Linnovaara

text: Pertti Ensio Juhani Linnovaara (s. 7. tammikuuta 1934 Hämeenlinna) on suomalainen kuvataiteilija. Hänet tunnetaan muun muassa surrealistisista töistään, joissa on usein myös huumoria. Linnovaara on kansainvälisesti tunnetuimpia suomalaisia nykymaalareita.


title: Juhani Linnovaara

text: Linnovaaran ura alkoi 1950-luvulla realistisilla, melkein fotorealistisilla asetelma- ja maisemamaalauksilla. 1970-luvun alussa hän teki sarjan ”historiallisia muotokuvia” joiden tyyli ja värimaailma olivat menneiltä aikakausilta, mutta hahmoina esiintyi sympaattisia sammakkomaisia sarjakuvasankareihin rinnastuvia olioita. Ensimmäinen yksityisnäyttely hänellä oli Porvoossa 1953. Pariisin nuorten biennaalin pääpalkinnon hän sai 1969 ja edusti Suomea Venetsian biennaalissa 1970.


title: Juhani Linnovaara

text: Linnovaara on suunnitellut koruja Lapponialle ja on tehnyt maalausten lisäksi veistoksia. Veistos "Kävelyllä" herätti huomiota Venetsian biennaalissa 1970.


title: Juhani Linnovaara

text: Linnovaaralle myönnettiin Pro Finlandia -mitali vuonna 1971 ja professorin arvonimi 1994. Lisäksi hän oli Helsingin juhlaviikkojen Vuoden taiteilija 1978.


title: Nasida Ria

text: Nasida Ria on yhdeksän naisen muodostama indonesialainen "qasidah modern" -yhtye Semarangista, Keski-Jaavalta. Yhtye on perustettu vuonna 1975 ja tullut kansainvälisesti tunnetuksi levystä "Keadilan" (1994). Kokoonpanoa johtaa H. Mudrikah Zain.


title: Roy Andersson

text: Roy Andersson (s. 31. maaliskuuta 1943 Göteborg) on ruotsalainen elokuvaohjaaja, -käsikirjoittaja ja -tuottaja sekä mainoselokuvien tekijä. Hänet tunnetaan muun muassa pitkistä elokuvista "Eräs rakkaustarina", "Toisen kerroksen lauluja" ja "Sinä elävä". Anderssonin elokuvat ovat hidastempoisia ja absurdin humoristisia ja koostuvat yleensä liikkumattomalla kameralla yhdellä otolla kuvatuista pitkistä, toisistaan irrallisista kohtauksista.


title: Roy Andersson

text: Vuonna 2014 Roy Anderssonin elokuva "Kyyhkynen oksalla istui, olevaista pohtien" voitti ensimmäisenä ruotsalaiselokuvana Venetsian elokuvajuhlien Kultaisen leijonan. Mainoselokuvillaan Andersson on voittanut yhdeksän kertaa kultaa Cannesin mainontafestivaaleilla.


title: Roy Andersson

text: Vuonna 1963 Göteborgin Hvitfeldtskan lukion latinankieliseltä linjalta ylioppilaaksi päästyään hän opiskeli muun muassa historiaa ja draamantutkimusta Lundin yliopistossa. Hän osallistui Lundin ylioppilasteatterissa Sittgöken-näytelmään ja vuonna 1967 hänet hyväksyttiin 1970 Tukholmaan perustettuun Dramatiska Institutet -korkeakouluun. Vuonna 1968 valmistui dokumenttielokuva "Den vita sporten", joka käsitteli kritisoitua tenniksen Davis Cupin ottelua Rodoksen ja Ruotsin välillä Båstadissa, Skånen läänissä.


title: Roy Andersson

text: Roy Andersson kirjoittaa kirjassaan "Vår tids rädsla för allvar" että hän jo nuorena, reaalikoulun lopussa alkoi kiinnostua elokuvateollisuudesta. 17 ikävuoteen mennessä hän oli saanut julkaistua vain kaksi lyhyttä tekstiä "Göteborgs-Posten" -lehdessä ja oli tullut sen verran itsekriittiseksi kirjoittamista kohtaan, ettei uskaltanut enää yrittää. Sen sijaan hän teki elokuvan. Yksi tähän johtaneista syistä oli "Filmkrönika"-niminen ohjelma "Sveriges Televisionin" -kanavalla. Ohjelman erikoisosiossa näytettiin lyhytelokuvia, jotka oli tehty Puolan Łódźissa. Elokuvateattereissa näytettiin puolestaan tavallisia, John Wayne -tyylisiä elokuvia.


title: Roy Andersson

text: Filmkrönika ohjelmassa kerrottiin, että Ruotsiin avattiin uusi elokuvakoulu ("Filmskolan", myöhemmin "Dramatiska Institut"), minne Andersson päätti yrittää pyrkiä. Kuitenkin hän oli tuolloin vasta 18–19-vuotias, ja sisäänpäästäkseen tuli olla 24-vuotias. 24-vuotissyntymäpäiväänsä odotellessaan hän opiskeli Lundin yliopistossa. Andersson nostaa esiin toisenkin elokuvakokemuksen, joka on suunnattoman tärkeänä hänen omalle elokuvauralleen. Tämä on Jättestenin nuorisotalon esittämä Vittorio de Sican elokuva "Polkupyörävaras". Andersson kertoo elokuvan vaikuttaneen häneen suuresti.


title: Roy Andersson

text: Roy Anderssonin läpimurto tapahtui vuonna 1970, kun hänen ensimmäisestä täyspitkästä elokuvasta nimeltä "Eräs rakkaustarina" tuli menestys sekä kriitikoiden että yleisön keskuudessa. Hänen seuraava elokuvansa "Giliap" ei saanut niin hyvää vastaanottoa, mikä sai Anderssonin jättämään täyspitkät elokuvat. Seuraavat 25 vuotta hän omistautui mainoselokuvien ohjaamiselle. Tällä saralla hänestä tuli menestyksekäs ja huomiota herättänyt. Vuonna 1981 hän perusti "Studio 24:n", joka oli riippumaton elokuvayhtiö ja studio Tukholman keskustassa.


title: Roy Andersson

text: Vuonna 2000 ilmestyi kuitenkin seuraava pitkä näytelmäelokuva "Toisen kerroksen lauluja", jota Andersson oli työstänyt samaan aikaan yhdessä mainoselokuvien kanssa. Elokuvaa juhlittiin ja se sain monia palkintoja Guldbagge-gaalassa. Samana vuonna elokuva voitti Cannesin elokuvajuhlilla tuomariston palkinnon. Jopa ulkomaalaiset kriitikot kuten Roger Ebert antoivat tunnustusta, kirjoittamalla ”one of the strangest movies I have ever seen”. Elokuvan on tuottanut vuonna 1949 syntynyt Royn veli, dokumenttiohjaaja Kjell Andersson.


title: Roy Andersson

text: Vuonna 2001 Andersson sai kunniatohtorin arvon Göteborgin yliopistossa. Vuonna 2007 ilmestyi seuraava näytelmäelokuva "Sinä elävä", joka sai positiivisen vastaanoton ja muun muassa saavutti palkinnon Sveitsissä fantasiaelokuvien kategoriassa. "Sinä elävä" sai ensi-iltansa syksyllä 2007, ja se nimettiin ehdolle Oscar-gaalaan.


title: Roy Andersson

text: En kärlekshistoria ("Eräs rakkaustarina", 1970) kertoo tarinan nuoresta rakastuneesta parista. Heidän maailmansa asetetaan vastakkain aikuisten maailman kanssa. Nuorta paria ympäröivä maailma on luotaantyöntävä ja monilta osin kolkko. Ruotsalaisen hyvinvointiyhteiskunnan kehitystä (ekonomiaa, yhteiskunnallista asemaa jne.) sekä ihmisten vieraantumista toisistaan sekä ympäröivästä maailmasta käsitellään elokuvassa nuoren parin näkökulmasta. Eräs rakkaustarina oli Anderssonin ensimmäinen pitkä elokuva, joka tehtiin hänen valmistuttuaan elokuvakoulusta 1969. Se sai lämpimän vastaanoton – niin kriitikot kuin suuri yleisökin ylistivät sitä yksimielisesti. Anderssonin debyytti voittikin Berliinin elokuvajuhlilla ("Berlinale") 4 palkintoa. Ohjaaja löytää harvoin omaa ilmaisuaan heti ensimmäistä elokuvaa tehdessään. Eräs rakkaustarina eroaakin merkittävästi tyyliltään Anderssonin muista elokuvista. Kuitenkin, klassisemmasta kuvakielestä huolimatta, elokuvassa on nähtävissä piirteitä samasta tematiikasta, jota Andersson käsittelee elokuvissaan edelleen. Andersson kertoi "SVT":n "Filmkrönikan"-ohjelmalle antamassaan haastattelussa, että ohjaaja pystyy harvoin irtautumaan perusteemastaan - jokaisella on jokin teema, johon aina palaa. Anderssonin mukaan elokuvan oli tarkoitus hahmotella totuudenmukaisia silmänräpäyksiä, mikä näkyy kuvasommittelun keinoin hänen myöhemmissä elokuvissaan. Eräässä rakkaustarinassa tämä aitouden tavoite ilmenee kuitenkin näyttelijäntyössä.


title: Roy Andersson

text: "Giliap" (1975), Anderssonin toinen pitkä elokuva sai debyyttiä laimeamman vastaanoton, niin suurelta yleisöltä kuin kriitikoiltakin. Ingmar Bergmanin kerrotaan sanoneen elokuvan nähtyään, että Roy Anderssonin pitäisi lopettaa elokuvien tekeminen. Myös Giliap käsittelee yhteiskuntaa kriittisesti, kuten Eräs rakkaustarinakin. Kritiikki on kuitenkin ankeampaa ja rankempaa. Tarina kertoo vanhan hotellin vieraiden ja henkilökunnan välisistä suhteista. Andersson kertoo elokuvan käsittelevän ihmisen huolta tulevaisuudesta ja siitä, tuleeko meistä vain yksittäisiä rattaita yhteiskunnan koneistossa. Onko meillä mahdollisuutta uida vastavirtaan? Elokuvasta huomaa myös, miten Andersson siirtyy ensimmäisen elokuvansa klassisemmasta kuvakielestä lähes tauluja muistuttaviin pitkiin ottoihin, joista on tullut hänen tunnusmerkkinsä.


title: Roy Andersson

text: "Sånger från andra våningen" ("Toisen kerroksen lauluja", 2000) oli Anderssonille suuri harppaus ylöspäin Giliapin laimeiden arvioiden jälkeen. Toisen kerroksen lauluja voitti viisi "Guldbagge"-palkintoa: parhaan äänen, käsikirjoituksen, kuvauksen, ohjauksen ja parhaan elokuvan palkinnon. Samana vuonna elokuva sai myös tuomariston erikoispalkinnon Cannesin elokuvajuhlilla. Elokuva osoittaa selvästi, miten Andersson on luonut ainutlaatuisen tyylinsä kuvallisin keinoin. Koko elokuvassa on yhdellä otolla tallennettuja kuvia kaikkiaan vain 46. Elokuvassa leikataan kohtauksesta seuraavaan, mutta ei kuvaus ei koskaan katkea kesken kohtauksen. Selventäviä lähikuvia ei käytetä, sillä kaikki tapahtumat esitellään tarkkaan sommitelluissa syvyyskuvissa. Tämä tunnusmerkillinen tyyli on peräisin Anderssonin aiemmista mainos- ja lyhytelokuvaprojekteista, mutta ensimmäistä kertaa hän toteutti sitä myös pitkässä elokuvassa. Toisen kerroksen lauluja -elokuvassa ei ole erityistä päähenkilöä. Se käsittelee pikemminkin monen ihmisen elämää ja tapahtumia, joilla ei ole mitään erityistä suhdetta toisiinsa. Vaikka elokuva poikkeaa Anderssonin aiemmista teoksista, niiden tematiikassa on samoja piirteitä. Ihmisistä tulee aina vain yksinäisempiä, ja maailma vain kylmenee. Elokuva on yhteiskuntakriittisempi kuin Anderssonin kaksi aikaisempaa, mutta myös vähemmän realistinen. Esimerkiksi kohtauksessa, jossa nuori tyttö tönäistään alas jyrkänteeltä yhteiskunnallista valtaa edustavien, pappien ja sotilaiden edessä, liikutaan surrealismin rajamailla.


title: Roy Andersson

text: "Du levande" ("Sinä elävä" (2007) on kuvakieleltään ohjaajalle tyypillinen ja muistuttaa kaikista hänen teoksistaan eniten "Toisen kerroksen lauluja". Elokuvassa on jälleen lukuisia henkilöhahmoja, joilla jokaisella on omat ongelmansa. Elokuvaan johdatellaan Goethe-sitaatilla, josta elokuvan nimikin on peräisin: "Iloitse, sinä elävä, lämpimässä vuoteessas, ennen kuin Lethen jääkylmät aallot nuolevat pakoilevaa jalkaasi." (J.W. Goethe: "Römische Elegien", ("Roomalaisia elegioita", 1790). Lause kehottaa siis nauttimaan elämästä, ennen kuin on liian myöhäistä. Elokuvan henkilöhahmoista useimmat eivät kuitenkaan ole lainkaan iloisia, vaan murehtivat suurimman osan ajastaan ja unelmoivat paremmasta elämästä. Yhteiskunta, jossa he elävät, ei luo mahdollisuuksia onneen. Näiden onnettomien unelmien avulla Andersson kritisoi taas terävästi ruotsalaista yhteiskuntaa. Realismi on piirre, joka erottaa "Sinä elävän Toisen kerroksen lauluista. Sinä elävä" -elokuva ei tavoittele surrealistisia piirteitä edes unikohtauksissa. Useimmiten ne ilmaistaan vain sanallisesti, ei kuvin, kun taas "Toisen kerroksen lauluis todellisuuttamme kuvataan lähes absurdein piirtein.


title: Roy Andersson

text: Roy Anderssonin tärkeimmät lyhytelokuvat ovat:


title: Roy Andersson

text: "Någonting har hänt" (1987) sai alkunsa sosiaalihallinnon tilaustyönä. Tarkoituksena oli tuottaa aidsia ja HIV:tä käsittelevä tieteiselokuva. Anderssonin ja muun tuotantoryhmän kunnianhimoisena tavoitteena oli tehdä niin totuudenmukainen elokuva kuin mahdollista, ja valmisteluvaihe kestikin seitsemän kuukautta. Pitkään kestäneen esitutkimuksen ja tietojen keräämisen ansiosta tuotantoryhmä sai oman kuvan tartunnan synnystä ja siihen liittyvästä tutkimuksesta. Sosiaalihallitus ei kuitenkaan halunnut tukea tätä käsitystä, vaan vetäytyi projektista. Tuotantoryhmä sai lopulta viedä projektin läpi omin päin. Tuloksena syntyi elokuva, joka ei käsittele kovinkaan paljon itse sairautta, vaan keskittyy enemmänkin yhteiskunnan reaktioihin ja toimenpiteisiin. Elokuva ei kerro mitään esimerkiksi sairauden kulusta tai mahdollisista oireista.


title: Roy Andersson

text: Elokuvan alussa todetaan, että HIV on uusi virus, joka hyökkää immuunijärjestelmään ja murtaa sen. Sitä ei voi parantaa. Elokuvan edetessä kritisoidaan laajalti tunnettuja teorioita, joiden mukaan tartunta olisi saanut alkunsa Afrikassa eräästä tietystä apinalajista ja siirtynyt sitten ihmiseen. Useissa kohtauksissa näytetään epäpäteviä lääkäreitä ja tutkijoita, jotka esittävät mainitun teorian niin, että siitä tulee rasistinen ja lisäksi mahdoton. Andersson ja muut rinnastavat eräässä raa’asta ja peittelemättömästä kritiikistään tunnetussa kohtauksessa kehityshäiriöisillä lapsilla suoritetun lääketieteellisen tutkimuksen ja juutalaisvainojen aikana juutalaisilla tehdyt lääketieteelliset kokeet. Viimeksi mainittu esitetään jääaltaan muodossa, jossa nälkiintyneitä ihmisiä jäädytetään kuoliaaksi tutkijoiden ja sotilaiden valvonnan alaisuudessa. Elokuvan taustalla soivat Edvard Perssonin tutut sävelet. Sopimaton musiikki auttaa yhdistämään nämä kauheudet tuttuihin asioihin, ja kertoo siis meille, etteivät kauheat asiat ehkä olekaan niin vieraita kuin haluamme uskoa. Ohjaaja selittää outoa yhdistelmää sillä, että Ruotsissa ihmiset saivat kuunnella Edvard Perssonia kauheiden tekojen aikana. Esiintyessään Karlstadissa maaliskuussa 2009 Andersson korosti, ettei sellainen ole epätavallista ja että vastaavaa tapahtuu nykyäänkin. Lisäksi Andersson painotti vallanpitäjien haluavan kevyiden ja mukavien asioiden johtavan meidän katseemme pois vakavasta ja vaarallisesta. Kaikkien mainoselokuvien ja "Härlig är jorden" -lyhytelokuvan tavoin elokuvan voi tyylillisesti nähdä olevan eräänlainen edeltäjä kahdelle viimeiselle pitkäelokuvalle.


title: Roy Andersson

text: "Härlig är jorden" (1991) on Anderssonin osuus "90 minuuttia 90-lukua" -projektissa. Se on rakennettu ’’Någonting har hänt’’ -lyhytelokuvan tavoin pitkistä ja syväterävistä otoksista liikkumattomalla kameralla. Andersson käyttää esimerkkinä elokuvan kuuluisaa alkukohtausta selittäessään moniosaisen kuvan käsitteen kirjassaan "Vår tids rädsla för allvar". Kohtauksessa kuorma-auto täytetään kirkuvilla alastomilla ihmisillä, jotka tapetaan ajon aikana kaasulla. Pakokaasut johdetaan tavaratilaan. Koko tapahtumaa todistaa ryhmä hyvin pukeutuneita ihmisiä, jotka eivät puutu asiaan, vaan katselevat kylmästi. Näiden katselijoiden objektiivinen kylmyys toistuu kameran tavassa tarkastella tapahtumaa. Lisätäkseen kuvan tehoa Andersson antaa yhden kuvassa olevista miehistä, joka myöhemmin esiintyy kaikissa kohtauksissa, kääntyä ympäri ja katsoa suoraan kameraan. Näin yleisöstä tulee osa elokuvaa. Ikään kuin kuva sanoisi ”myös sinä näet tämän, sinä et myöskään tee mitään, sinä annat sen tapahtua”. Andersson selittää syytä tämän kohtauksen tekemiseen kirjassaan seuraavasti:Synnyin juutalaisvainojen ollessa intensiivisimmillään. Kahden ensimmäisen elinvuoteni aikana miljoonia ihmisiä tapettiin kaasulla julmimmalla mahdollisella tavalla naapurimaassa, jonka asukkaiden lukutaito ja perinteet muistuttivat paljon omiamme. Tämä on aina vainonnut minua ja vainoaa edelleen. Haluaisin sanoa, että häpeän tätä rikosta ihmisen puolesta. Tunnen eräänlaista syyllisyyttä, vaikka en ollut siellä.


title: Roy Andersson

text: Andersson kirjoittaa, kuinka hän yrittää helpottaa tätä olemassaolon tuskaa, filosofi Martin Buberiin viitaten, valaisemalla mennyttä niin, että se ei koskaan unohdu. Näin hän yrittää estää sen tapahtumista uudelleen.


title: Roy Andersson

text:
"Lyckad nedfrysning av herr Moro" oli Tukholman aluevaltuuston tilaama projekti, jolla pyrittiin lisäämään kiinnostusta hoitotyötä kohtaan. Hoitotyön hakijamäärät pienentyivät vuosi vuodelta. Nuorien keskuudessa koulutuksesta oli syntynyt mielikuva, jonka mukaan kyseinen linja on tarkoitettu niille hakijoille, joilla on huonot kouluarvosanat. Linjaa kutsuttiinkin ”tyhmien linjaksi”. Tämä ongelma tuli niin ilmeiseksi, että siihen vaadittiin ratkaisua silloin, kun hoitohenkilökunnan tarpeen ennustettiin lisääntyvän muutamassa vuodessa. Anderssonia ja hänen työtovereitaan kysyttiin mukaan ja he suostuivat. Projektin nimi tulee eräästä kuvasta, jonka Andersson näki valokuvakirjassa. Kuvassa koreasti pukeutunut mies on jäätynyt jäälohkareen sisälle. Kuvateksti kuuluu tarkalleen ”Mr. Moro successfully frozen in a cake of ice”. Kirjassa on siis kuvia ja tekstiä, joiden tarkoitus on historian avulla liittää hoitotyö laajempaan humanistiseen kontekstiin. Tekstin lomassa on muun muassa "Buberin" ja "Sartren" teoksia.
Teos oli monelle liikaa. Se koettiin liian vaikeaksi ja kritiikki olikin kovaa. Käsittämätöntä verorahojen tuhlausta, sanottiin. "Vår tids rädsla för allvar" -kirjassaan Andersson vastasi saamaansa kritiikkiin. Hänen mukaansa juuri se, että kirjaa kritisoitiin kyseisellä tavalla, paljastaa projektin perusajatuksen. Projektin oli tarkoitus kestää 3 vuotta, mutta se keskeytettiin. Valtaapitävien vaihtuessa tälle ”verorahojen tuhlaukselle” laitettiin loppu syksyllä 1991. Kirja kuitenkin onnistuttiin julkaisemaan rajoitettuna painoksena ja sitä jaettiin Tukholman kouluissa. Moro-projektin rinnalla oli käynnissä toinen projekti. Se käsitteli kahta sisarusta, Sophie ja Hans Schollia sekä heidän Vita Rosen -vastarintaliikettään, ja myöhemmin heidän teloitustaan natsihallinnon aikana Saksassa. Projekti koostui 12-sivuisesta lehtisestä, jossa oli teloitusilmoituksia ruotsalaisista sanomalehdistä uusnatsit juhlivat joka vuosi. Juuri tämä kuolinpäivän juhlinta ja juutalaisten hautojen häpäiseminen samana vuonna 1991 antoi aiheen projektiin. "Dagens Nyheter" -lehti halusi julkaista lehtisen maakäräjien avulla. Maakäräjät kuitenkin vetäytyivät projektista. Kaikki päättyi siihen, että lehtinen julkaistiin vuosi suunnitellun päivämäärän jälkeen. Silloin ainoana rahoittajana oli "Dagens Nyheter".


title: Greg LeMond

text: Gregory James ”Greg” LeMond (s. 26. kesäkuuta 1961 Lakewood, Kalifornia) on entinen yhdysvaltalainen maantiepyöräilijä. Hän on kolminkertainen Ranskan ympäriajon voittaja.


title: Greg LeMond

text: LeMond voitti junioreiden maantieajon maailmanmestaruuden vuonna 1979. Hän aloitti ammattilaisuransa vuonna 1981 "Renault-Elf-Gitane"-joukkueessa ja saavutti seuraavana vuonna hopeamitalin maantieajon MM-kilpailussa Giuseppe Saronnin jälkeen. Vuonna 1983 hän voitti ammattilaisten maailmanmestaruuden ensimmäisenä yhdysvaltalaispyöräilijänä.


title: Greg LeMond

text: LeMond osallistui Ranskan ympäriajoon ensimmäisen kerran vuonna 1984. Hän sijoittui heti kolmanneksi ja voitti nuorten kilpailun. Seuraavana vuonna hän avusti tallinsa "La Vie Clairen" kapteenia Bernard Hinault’ta, joka oli loukkaantunut kolarissa, voittamaan viidennen Ranskan ympäriajonsa; LeMond sijoittui toiseksi 1.42 ranskalaiselle hävinneenä. Myöhemmin syksyllä LeMond sijoittui MM-kilpailuissa toiseksi Joop Zoetemelkin jälkeen. Seuraavana vuonna LeMond ja Hinault ajoivat edelleen samassa tallissa. Ranskan ympäriajossa Hinault lupasi avustaa LeMondia vastapalvelukseksi edellisvuodesta, mutta miehet ajoivatkin tiukasti toisiaan vastaan LeMondin voittaessa lopulta kilpailun ensimmäisenä ei-eurooppalaisena pyöräilijänä.


title: Greg LeMond

text: 20. huhtikuuta 1987 LeMondin lanko ampui metsästysretkellä erehdyksessä haulikolla häntä selkään. Kahden vuoden toipumisajan jälkeen, 37 haulia edelleen kehossaan, LeMond aloitti Ranskan ympäriajon tavoitteenaan pääsy 20 parhaan joukkoon. Ennen viimeistä etappia, aika-ajoa, hän oli kuitenkin toisena 50 sekuntia Laurent Fignon’n takana. LeMond käytti pyörässään uudenmallisia Aerobars-lisäkahvoja, jotka antoivat hänelle merkittävän aerodynaamisen edun. Hän voitti aika-ajon 58 sekunnilla ja kokonaiskilpailun ennätyksellisen pienellä kahdeksan sekunnin erolla ennen Fignonia. Muutamaa viikkoa myöhemmin LeMond voitti toistamiseen maailmanmestaruuden kukistettuaan loppukirissä Dmitri Konyševin ja Seán Kellyn. Sports Illustrated -lehti nimesi LeMondin ensimmäisenä pyöräilijänä vuoden miesurheilijaksi 1989.


title: Greg LeMond

text: LeMond voitti Ranskan ympäriajon kolmannen kerran vuonna 1990. Kilpailun ensimmäisellä etapilla ryhmä, johon kuului Claudio Chiappucci, voitti LeMondin 10 minuutilla 35 sekunnilla. LeMond kuroi eroa kiinni pikkuhiljaa ja ennen viimeistä aika-ajoa hän oli vain viisi sekuntia Chiappuccia jäljessä. Voitettuaan italialaisen aika-ajossa yli kahdella minuutilla LeMond varmisti kokonaiskilpailun voiton, ilman yhtään etappivoittoa.


title: Greg LeMond

text: Uransa viimeisen merkittävän voiton LeMond sai oltuaan paras Tour DuPont -kilpailussa vuonna 1992.


title: Robert Evans

text: Robert Evans (syntyjään Robert J. Shapera, s. 29. kesäkuuta 1930 New York City, New York, Yhdysvallat) on yhdysvaltalainen elokuvatuottaja, joka tunnetaan parhaiten Paramount-yhtiölle 1960-luvun lopussa ja 1970-luvun alussa tuottamastaan "tetralogiasta" "Rosemaryn painajainen", "Love Story", "Kummisetä" ja "Chinatown". Hän tuotti kaikkiaan yli 300 elokuvaa. Lisäksi hän on saanut kuuluisuutta hedonistisen elämäntapansa ja seitsemän avioliittonsa kautta. Hän julkaisi vuonna 1997 omaelämäkerrallisen äänikirjan "The Kid Stays in the Picture".


title: Robert Evans

text: Evansilla on tähti Hollywoodin Walk of Famella.


title: Irving Thalberg

text: Irving Grant Thalberg () oli yhdysvaltalainen elokuvatuottaja, joka oli 1924–1936 Metro-Goldwyn-Mayer-yhtiön ensimmäinen tuotantopäällikkö. Hänelle annettiin lempinimi "The Boy Wonder", joka kuvasti yhtäältä hänen nuoruuttaan, toisaalta tuottajan kykyä löytää parhaat käsikirjoitukset, näyttelijät ja elokuvantekijät. MGM:n vuosina hän tuotti menestyselokuvan toisensa perään.


title: Irving Thalberg

text: Thalberg oli Hollywoodissa erittäin arvostettu tuottaja ennen kaikkea lahjakkuutensa mutta myös vaatimattomuutensa takia. Tuottajana hänen nimeään ei koskaan mainittu elokuvien alkuteksteissä. Thalberg kuoli vain 37-vuotiaana. Kuolemansa jälkeen Thalbergista on tullut yksi Hollywoodin suurista legendoista.


title: Irving Thalberg

text: Talberg oli naimisissa näyttelijä Norma Shearerin kanssa.


title: Irving Thalberg

text: Yhdysvaltain elokuva-akatemia perusti 1937 Irving G. Thalbergin muistopalkinnon, joka jaetaan ansioituneille tuottajille.


title: Olav Jordet

text: Olav Jordet (s. 27. joulukuuta 1939) on entinen norjalainen ampumahiihtäjä ja maailmanmestari.


title: Olav Jordet

text: Olav Jordet on ensimmäinen norjalainen ampumahiihdon maailmanmestari. MM-kisoissa 1965 hän ampui 20 kilometrin kilpailussa ensimmäisellä ampumapaikalla yhden ohilaukauksen ja oli väliajoissa kolmantena, mutta jatkossa hän osui kaikki laukauksensa tauluun ja voitti kultaa 22 sekunnin erolla Neuvostoliiton Nikolai Puzanoviin. Toinen kultamitali tuli joukkuekilpailussa.


title: Olav Jordet

text: Jordet on myös ensimmäinen norjalainen ampumahiihdon olympiamitalisti saatuaan pronssia Innsbruckissa 1964. Toisen olympiamitalinsa hän sai viestissä Grenoblessa 1968.


title: Louis B. Mayer

text: Louis Burt Mayer (oik. Eliezer (Lazar) Meir ) oli yhdysvaltalainen, juutalaiseen perheeseen Venäjällä syntynyt, elokuvatuottaja. Mayer oli 1930- ja 1940-luvuilla yksi Hollywoodin vaikutusvaltaisimmista henkilöistä. Hän johti lähes 30 vuotta Metro-Goldwyn-Mayer-studiota. MGM syntyi, kun Marcus Loew fuusioi Mayerin perustamat Metro Pictures- ja Louis B. Mayer Pictures -yhtiöt Goldwyn Pictures -yhtiön kanssa. Mayer perusti 1927 Yhdysvaltain elokuva-akatemian, joka jakaa vuotuiset Oscar-palkinnot. Uransa huippuvuosinaan Mayer ansaitsi yli miljoona dollaria vuodessa ja oli siten Yhdysvaltojen parhaiten palkattu henkilö. Mayer oli myös aktiivisesti mukana republikaanisen puolueen toiminnassa ja oli 1930-luvulla kaksi vuotta Kalifornian republikaanisen puolueen puheenjohtajana.


title: Louis B. Mayer

text: Mayer syntyi Minskissä, josta perhe muutti ensin New Yorkiin ja sieltä Kanadaaan. Kanadassa hänen isällään oli hyvin menestyvä jäte- ja romumetalliyritys. Mayer menestyi itse samalla alalla Bostonissa ennen kuin osti elokuvateatterin Massachusettsistä 1904. Mayerista tuli pian Uuden-Englannin suurin elokuvateattereiden omistaja. 1914 Mayer ryhtyi levittämään elokuvia ja perusti pian sen jälkeen kaksi elokuvien tuotantoyhtiötä: Metro Pictures ja Louis B. Mayer Pictures. Marcus Loew fuusioi Mayerin perustamat yhtiöt Goldwyn Pictures -yhtiön kanssa ja uuden yhtiön nimeksi tuli Metro-Goldwyn-Mayer. Mayerista tuli myös samalla yhtiön johtaja, jossa virassa hän toimi vuoteen 1951 asti, jolloin hänet erotettiin.


title: Louis B. Mayer

text: MGM:n johtajana Mayer tuli tunnetuksi kyvystään tuottaa menestyselokuvia ja löytää parhaat ihmiset tekemään niitä. Hänen ensimmäinen tuotantopäällikkönsä oli Irving Thalberg. Mayer pyrki myös ylläpitämään elokuvissa tiukkoja konservatiivisia moraaliarvoja, minkä takia monet MGM:n elokuvat hänen aikanaan olivatkin perhe-elokuvia.


title: Louis B. Mayer

text: Dore Schary, tuolloin MGM:n tuotantopäällikkö, syrjäytti Mayerin 1951. Viimeiset vuotensa Mayer työskenteli Cinerama-yhtiölle.


title: Luettelo tunnetuista ALS-tautisista

text: Luettelo tunnetuista henkilöistä, joilla on todettu ALS-tauti.


title: Jon Istad

text: Jon Istad (29. heinäkuuta 1937 Voss – 17. toukokuuta 2012) oli norjalainen ampumahiihtäjä, olympiamitalisti ja maailmanmestari.


title: Jon Istad

text: Istad osallistui ampumahiihdon arvokisoihin jo Squaw Valleyn talviolympialaisissa 1960, mutta vasta vuoden 1966 MM-kilpailuissa hän ylsi henkilökohtaisella matkalla mitaleille. Tuolloin hän voitti 20 kilometrin kilpailun neljästä sakkominuutistaan huolimatta. Toisen kultamitalinsa hän saavutti viestissä. Seuraavana vuonna hän kuului jälleen Norjan voittoisaan viestijoukkueeseen, mutta henkilökohtaisella matkalla hän jäi pronssille ammuttuaan 12 sakkoa. Olympiamitalin hän saavutti Grenoblesta 1968 Norjan sijoituttua 4 × 7,5 kilometrin viestissä hopealle.


title: Jon Istad

text: Istad oli Norjan parhaimmistoa myös sotilaskivääriampujana. Hänen poikansa Sverre Istad on ampumahiihdon MM-mitalisti, ja hän oli ampumahiihdon maailmanmestari Gro Marit Istad-Kristiansenin eno tai setä. Istad kuoli 17. toukokuuta 2012.


title: Jon Istad

text: Lähde:


title: Wanda Metropolitano

text: Estadio Wanda Metropolitano on jalkapallostadion Espanjan pääkaupungissa Madridissa ja Club Atlético de Madridin kotistadion kaudesta 2017–2018 alkaen.


title: Wanda Metropolitano

text: Stadion avattiin vuonna 1994 ja tuolloin noin 20 000 -paikkainen stadion oli alun perin pääasiassa yleisurheilukäytössä. Vuonna 2017 valmistuneen laajennuksen jälkeen stadionilla on 67 703 paikkaa ja se on Espanjan kolmanneksi suurin stadion Camp Noun ja Santiago Bernabéun jälkeen.


title: Wanda Metropolitano

text: Stadion sijaitsee San Blasin – Canillejasin alueella Madridin koillisosassa, lähellä Barajasin lentoasemaa. Stadionia palvelee Madridin metron seitsemänteen linjaan kuuluva Estadio Metropolitanon asema.


title: Wanda Metropolitano

text: Stadionin ovat suunnitelleet sevillalaiset arkkitehdit Antonio Cruz ja Antonio Ortiz. Vuonna 1994 valmistuneella stadionilla oli alun perin noin 20 000 katsojapaikkaa ja se oli pääosin yleisurheilukäytössä. Vuosina 1994–2004 sillä järjestettiin kansainvälinen Meeting de Atletismo, joka kahtena jälkimmäisenä vuotena toimi samalla kansainvälisen yleisurheiluliiton IAAF:n Super Grand Prix’nä, ja vuonna 2002 IAAF:n maailmancup. Stadionilla on järjestetty myös konsertteja.


title: Wanda Metropolitano

text: Stadion kuului Madridin itsehallintoalueen omistukseen vuoteen 2002 asti, jolloin se siirtyi Madridin kaupungille. Marraskuussa 2011 alkoivat laajennustyöt, jotka kasvattivat kapasiteetin noin 68 000:een.


title: Wanda Metropolitano

text: Stadion oli mukana vuosien 2012, 2016 ja 2020 kesäolympialaisten valintaprosesseissa, ja se olisi toiminut olympiastadionina, mikäli Madrid olisi saanut kilpailut järjestääkseen. Stadion kuului Madridin olympiarenkaan itäiseen sektoriin, johon oli suunniteltu stadionin lisäksi rakennettavan myös olympiakylä sekä uintilajien, voimistelun, ja pyöräilyn suorituspaikkoja. Mahdollisia olympialaisia varten stadionille olisi jätetty tilaa juoksuradoille ja muille yleisurheilun suorituspaikoille. Kolmen epäonnistuneen yrityksen jälkeen kaupunki päätti olla hakematta vuoden 2024 kilpailuja.


title: Wanda Metropolitano

text: Baskiseparatistijärjestö Eta räjäytti autopommin stadionin edustalla 27. kesäkuuta 2005, runsas viikko ennen vuoden 2012 kesäolympialaisten isäntäkaupungin valintaa. Henkilövahingoilta vältyttiin, mutta Madridin kaupunginjohtaja Alberto Ruiz-Gallardón uskoi tapahtuneen vahingoittaneen Madridin kisaehdokkuutta.


title: Wanda Metropolitano

text: Jalkapalloseura Club Atlético de Madrid siirtyi pelaamaan kotiottelunsa stadionille kaudesta 2017–2018 alkaen. Samalla seura luovutti Manzanaresjoen rannalla sijaitsevan vanhan stadioninsa Vicente Calderónin Madridin kaupungille, joka purkaa stadionin ja muuttaa alueen puistoksi.


title: Wanda Metropolitano

text: Stadionilla pelataan Mestarien liigan loppuottelu vuonna 2019.


title: Wanda Metropolitano

text: Stadion on historiansa aikana tunnettu nimillä Estadio de la Comunidad de Madrid (Madridin itsehallintoalueen stadion) ja Estadio Olímpico de Madrid (Madridin olympiastadion) sekä lempinimellä La Peineta (”kampa”), joka viittaa pääkatsomon muotoon.


title: Wanda Metropolitano

text: Atlético Madridin siirryttyä stadionille se sai nimen Wanda Metropolitano vuosina 1923–1966 Atléticon kotistadionina toimineen Metropolitanon ja seuran osaomistajan Wandan mukaan. Uefan kilpaluissa stadionista käytetään nimeä Estadio Metropolitano.


title: Surrealismin manifesti

text: Surrealismin manifesti () on surrealistisen taidesuuntauksen piirissä julkaistujen kahden julistuksen nimitys.


title: Surrealismin manifesti

text: Ensimmäisen manifestin kirjoitti ranskalainen kirjailija André Breton vuonna 1924, ja se julkaistiin 1925. Manifestissa luetellaan surrealismin edelläkävijöitä, kuten markiisi de Sade, Charles Baudelaire, Arthur Rimbaud, Lautréamont, Raymond Roussel ja jopa Dante. Manifestissa kuvataan surrealismin olemusta ja siteerataan runoudessa surrealismia kehittäneiden runoilijoiden teoksia, kuten Philippe Soupaultin, Paul Éluardin, Robert Desnos'n ja Louis Aragonin.


title: Surrealismin manifesti

text: Tekstissä Breton käytti absurdia huumoria havainnollistamaan dada-suuntausta, joka Ranskassa edelsi surrealismia ja jossa siinäkin Breton oli keskushenkilönä. Tekstissä vakuutetaan, että surrealismi ei noudata mitään tiettyä suunnitelmaa eikä perinteistä mallia ja että surrealistit ovat nonkonformisteja.


title: Surrealismin manifesti

text: Manifestin allekirjoittivat muun muassa Louis Aragon, Antonin Artaud, Jacques Baron, Joe Bousquet, Jacques-André Boiffard, Jean Carrive, Rene Crevel, Robert Desnos, Paul Éluard, Max Ernst ja Breton.


title: Surrealismin manifesti

text: Manifestin on suomentanut Väinö Kirstinä.


title: Surrealismin manifesti

text: Vuonna 1929 Breton julkaisi muiden teoreettisten erittelyjen ohella surrealismin toisen manifestin. Julistuksessa suljettiin surrealismin ulkopuolelle taiteilijoita, jotka eivät halunneet osallistua kollektiiviseen toimintaan: Leiris, Limbour, Morise, Baron, Queneau, Prévert, Desnos, Masson ja Boiffard. He siirtyivät aikakauskirjan "Documents" piiriin. Lehteä julkaisi Georges Bataille.


title: Surrealismin manifesti

text: Breton luonnosteli kolmannenkin manifestin, mutta se jäi julkaisematta.


title: Sanchi

text: Sanchi on kylä Intiassa, Madhya Pradeshin osavaltiossa, 45 kilometriä Bhopalin kaupungista. Kylä on kuuluisa buddhalaisista monumenteistään, jotka rakennettiin kolmannen vuosisadan ennen ajanlaskua ja 1100-luvun välisenä aikana. Sanchi on merkittävä ja ainutlaatuinen paikka, jossa on parhaiten säilyneitä stupia. Lisäksi alueelta pystyy näkemään Intian buddhalaisen arkkitehtuurin synnyn, kukoistuksen ja rappion. Vuonna 1989 Sanchin buddhalaiset monumentit listattiin UNESCOn maailmanperintöluetteloon.


title: Sanchi

text: Ašoka, joka oli kääntynyt buddhalaisuuteen luultavasti vuonna 258 eaa. aloitti pyhäkön rakentamisen. Hän rakennutti alueelle kahdeksan stupaa sekä 12 metriä korkean pylvään, johon on kaiverrettu hänen julistuksiaan. Kuuluisin näistä stupista on Stupa 1, eli ns. "suuri stupa".


title: Sanchi

text: Suuri stupa on 36,6 metriä halkaisijaltaan ja korkeudeltaan 16,46 metriä. Sen kupoli on lähes täydellisen puolipallon muotoinen. Sitä on laajenettu kolmeen otteeseen, viimeisen kerran 400-luvun puolivälissä. Erityisen kuuluisa Suuri stupa on neljästä monumentaalisesta portistaan, "torana", jotka on koristeltu näyttävästi.


title: Sanchi

text: Sanchi hylättiin 1300-luvulla. Sanchin monumentit löydettiin uudelleen vuonna 1818, kun brittiläinen kenraali tuli alueelle. Kasvillisuus oli jo tällöin pitkälti peittäneet rakennukset. Monumentit kärsivät tämän jälkeen amatööriarkeologien ja aarteenmetsästäjien käsissä ja vasta 1910-luvulla arkeologi John Marshallin johdolla Sanchi sai nykyisen kuntonsa.


title: Eirik Kvalfoss

text: Eirik Kvalfoss (s. 25. joulukuuta 1959) on entinen norjalainen ampumahiihtäjä ja olympiavoittaja.


title: Eirik Kvalfoss

text: Eirik Kvalfoss oli Norjan paras ampumahiihtäjä 1980-luvulla ja 1990-luvun alussa. Hän voitti urallaan 16 arvokisamitalia. Niistä neljä oli henkilökohtaisia kultamitaleja, arvokkaimpana olympiakulta 10 kilometrillä Sarajevon 1984 kisoissa.


title: Eirik Kvalfoss

text: Kvalfoss on kotoisin Vossin kaupungista kuten toinen ampumahiihdon maailmanmestari Odd Lirhuskin.


title: Antje Kempe

text: Antje Zöllkau s. Kempe (s. 22. kesäkuuta 1963 Saalfeld) on entinen itäsaksalainen keihäänheittäjä.


title: Antje Kempe

text: Antje Kempe saavutti juniorien Euroopan-mestaruuskisoissa toisen sijan vuonna 1981. Vuotta myöhemmin hän oli aikuisten Euroopan-mestaruuskisojen hopealla.


title: Antje Kempe

text: Maailmanmestaruuskisat 1983 olivat hänelle verrattaen kova pettymys hänen jäädessään 11. sijalle, eikä hänen yleisurheilu-uransa kestänyt vanhemmalle iälle huipputasolla. Omassa maassaan hän jäi pari vuotta vanhemman ja raamikkaamman Petra Felken varjoon.


title: Antje Kempe

text: Vuonna 1983 Antje Kempe heitti kuitenkin tuloksen 71,00 vanhanmallisella keihäällä ylittäen 70 metrin haamurajan ensimmäisenä saksalaisnaisena. Hänen ennätyksensä keihäänheitossa on 72,16.


title: Antje Kempe

text: Antje Kempe edusti ensin Jenan joukkuetta, siirtyi OSC Berliniin ja myöhemmin länteen Mannheimiin. Antjella on poika Max Zöllkau, joka on syntynyt 1989.


title: Vladimir Melanin

text: Vladimir Mihailovitš Melanin (, 1. joulukuuta 1933 – 10. elokuuta 1994) oli Neuvostoliittoa edustanut ampumahiihtäjä ja olympiavoittaja.


title: Vladimir Melanin

text: Vladimir Melanin oli Neuvostoliiton ensimmäinen ampumahiihdon maailmanmestari ja olympiavoittaja. Maailmanmestariksi hän ylsi ensimmäisen kerran Courmayeurissa 1959, jossa hänen maanmiehensä Dmitri Sokolov jäi 20 kilometrin matkalla vain 10 sekuntia. Hämeenlinnan 1962 MM-kisoissa Melanin teki kaksi ohilaukausta ensimmäisellä ampumapaikalla mutta ampui sen jälkeen puhtaasti ja oli lopputuloksissa 38 sekuntia edellä Suomen Antti Tyrväistä. Kolmannen maailmanmestaruutensa hän otti 1963 Seefeldissä, jossa Tyrväinen hävisi tällä kertaa noin minuutin ja 40 sekuntia.


title: Vladimir Melanin

text: Ensimmäisissä olympiakisoissaan Squaw Valleyssa 1960 Melanin epäonnistui ammunnassa. Hän sai kahdeksan sakkominuuttia ja sijoittui neljänneksi noin 2,5 minuutin päässä voittajasta. Innsbruckin 1964 olympiakisoissa Melanin ampui nollille ja sai kultaa yli 3 minuutin erolla Aleksandr Privaloviin. Hiihtoajoissa hän hävisi Veikko Hakuliselle 49 sekuntia.


title: Teen laatuluokitus

text: Teen laatuun vaikuttavat monet seikat. Korkealla vuorilla kasvanutta teetä pidetään usein parempana kuin matalalla kasvanutta, mutta se ei ole aina yksiselitteinen laatukriteeri. Lisäksi vaikuttavat muun muassa kasvupaikan maaperä, sadonkorjuuaika, teelehtien valmistusprosessin huolellisuus sekä teelehtien koko. Viimeksi mainittua varten on syntynyt laatuluokitus, joka koskee etupäässä mustaa teetä entisten Euroopan valtioiden siirtomaiden teetuotannossa. Sen ovat kehittäneet hollantilaiset ja englantilaiset.


title: Teen laatuluokitus

text: Tavallisimpia perinteisesti (ortodoksisesti) valmistetun mustan lehtiteen laatulyhenteitä:


title: Teen laatuluokitus

text: Lyhenteitä käytetään mustan lehtiteen laatuluokissa, esimerkiksi:


title: Teen laatuluokitus

text: Korkealuokkaisen lehtiteen laatunimikkeen yhteydessä voidaan mainita myös satokausi, jonka aikana teenlehdet on kerätty. Tämä voidaan kertoa esimerkiksi ilmaisuilla "First flush" (ensimmäinen sato, kevätkausi), "Second flush" (kesäsato) tai "Autumn flush" (syyssato).


title: Teen laatuluokitus

text: Rikotun mustan (lehti)teen laatulyhennyksinä ovat muun muassa:


title: Teen laatuluokitus

text: Raekooltaan pienimmät mustan teen osat (Fannings ja Dust etuliitteineen) voidaan tulkita ortodoksisen lehtiteen tuotannon jäännöseriksi tai CTC-menetelmän pienirakeiseksi jauhamaksi teeksi. Näitä käytetään muun muassa pussiteen tuotannossa. Lyhennyksiä ovat esimerkiksi:


title: Teen laatuluokitus

text: Joskus teentuottajamaiden uutisissa näkyy mainintoja hyväksyttyjä tuotantostandardeja heikkolaatuisempien, teepensaan latvalehtiä vanhempien lehtien ("refuse tea", hylkytee, hylätty tee) rikollisesta markkinointiyrityksistä ulkomaille teejuomien raaka-aineeksi.


title: Teen laatuluokitus

text: CTC-menetelmä (Crush, Tear, and Curl) on erityisesti mustan teen massatuotannon teollinen valmistusmenetelmä. Parempilaatuisen teen ortodoksisen valmistuksen sijaan CTC:tä suositaan erityisesti halpoja teelaatuja prosessoidessa ja pussiteen tuotannossa. CTC-teetä on myydään myös irtoteenä, esimerkiksi Ceylonin teen kohdalla ja sen tunnistaa siitä, että tee on pientä ja rakeista. CTC-tee on aina rikottua tai raekooltaan pieneksi murskattua teetä, ja on yleensä laadultaan BOP:ta huonompaa. Tuotantomäärältään suuren CTC-teelle on teollisuuden lisäluokitteluja, jotka helpottavat teejauheiden kaupankäyntiä ja valintaa.


title: Teen laatuluokitus

text: Kiinalaisen teen laatuluokitukset ovat monimutkaisempia. Congou (esimerkiksi Keemun Congou) tulee sanasta gongfu (kung fu), mikä tässä yhteydessä merkitsee teelehtien huolellista monivaiheista valmistusprosessia. Souchong merkitsee nykyisin täyteen mittaansa kasvaneita lehtiä.


title: Teen laatuluokitus

text: Japanilainen tee luokitellaan yleensä valmistusmenetelmän perusteella. Usein useiden viljelmien teetä sekoitetaan keskenään tasapainoisen maun synnyttämiseksi. Miltei kaikki tee on vihreää teetä. Teetyyppejä ovat muun muassa sencha (noin 77,9 % tuotannosta), bancha (9,8 %), kabusecha (5,2 %, vähintään 2 viikkoa varjostusverkkojen alla kasvatettua senchaa), tamaryokucha (4,7 %, eteläosan Kyushun saaren pallomaiseksi muokattu vihreä tee), matcha (ja tencha eli jauhamaton matcha, 1,1 %), gyokuro (0,3 %), hojicha (muutaman minuutin 200 °C:ssä paahdettu bancha) ja genmaicha (arkiteetä, paahdetulla ruskealla riisillä jatkettu bancha tai sencha, joskus matchaa). Teetä viljellään tyypillisesti vuorten juurilla ja alarinteillä. Tasangoille perustetuilta teeviljelmiltä tuotetaan yleisemmin raaka-ainetta teeteollisuudelle ja koneellisen leikkuun mahdollistamiseksi tasankoviljelmillä ei yleensä ole varjostavia puita. Keruupussilla varustetut leikkuukoneet vaihtelevat kooltaan kannettavista malleista suurempiin teeleikkuupuimureihin. Laadukkain tee kerätään kuitenkin käsin. Teen satokausi on tyypillisesti toukokuusta syyskuulle, jona aikana kerätään neljä tai viisi satoa. Erityisen laadukasta senchaa kutsutaan nimellä Jô Sencha (上煎茶) ja huippulaatua nimellä Toku Jô Sencha (特上煎茶). Yleisesti vuoden ensimmäinen sato on usein odotetuin ja siitä valmistettu tee arvokkainta. Teepensaiden varjostus ennen sadonkorjuuta pehmentää makua (vähentää tanniineja) ja muuttaa teelehtien aminohappopitoisuutta toivotummaksi. Gyokuro, vain kerran vuodessa, yleensä toukokuussa kerätty ja käsintehty erikoistee, jota on varjostettu ainakin kolme viikkoa ennen sadonkorjuuta, on erityisen arvossa pidettyä ja kallista.


title: Teen laatuluokitus

text: Oolong-teen ylemmät laatuluokat ovat parhaasta lukien Fanciest/Extra Fancy, Fancy ja Extra Choice/Extra Fine. Oolongin laatuluokitus on, toisin kuin mustalla teellä, suoremmin verrannollinen teen makuun.


title: Teen laatuluokitus

text: Teen laadun suhteen on huomionarvoista, että mitä laadukkaanpaa tee on, sitä huolellisemmin se tulee hauduttaa. Jos teejuoman valmistaa huonosti, esimerkiksi hauduttaa teelehdet liian kuumassa vedessä tai liian pitkään, hienokaan laatu ei välttämättä ilmene lopputuloksesta. Tee voi jäädä maultaan tavanomaiseksi tai siitä voi esimerkiksi tulla kitkerää. Lisäksi vääränlainen lehtiteen säilytys voi pilata teen nopeasti. Hienoimmat aromit eivät säily teessä vuosia.


title: Natalia Makarova

text: Natalia Romanovna Makarova (s. 21. marraskuuta 1940 Leningrad, Neuvostoliitto) on venäläinen balettitanssija, koreografi ja näyttelijä. Hän oli Kirovin baletin vakituinen tähti vuosina 1956–1970.


title: Natalia Makarova

text: Makarova loikkasi länteen 1970, ja kansainvälisellä urallaan hän menestyi American Ballet Theatren ja Lontoon Royal Balletin tähtenä. Hän on tunnetuin rooleistaan "Gisellen" ja "Joutsenlammen" kaltaisissa baleteissa, vaikka oli alun perin kiinnostunut nykyaikaisten koreografien teoksista.


title: Natalia Makarova

text: Makarova sai 1983 Tony-palkinnon. Hän palasi 1989 Neuvostoliittoon, ja hänen paluunsa dokumentoitiin elokuvassa. Makarova vetäytyi lopulta Kirovin baletista. Hänellä on liikemies Edward Karkarin kanssa poika Andre Michael (s. 1978). Hänen omaelämäkertansa ilmestyi vuonna 1979.


title: Maija Plisetskaja

text: Maija Mihailovna Plisetskaja (; s. 20. marraskuuta 1925 Moskova – 2. toukokuuta 2015 München) oli venäläinen balettitanssija ja koreografi.


title: Maija Plisetskaja

text: Plisetskaja syntyi Moskovassa juutalaiseen taiteilijasukuun. Hän aloitti koulunkäynnin Huippuvuorilla, missä hänen isänsä työskenteli kaivoksen johtajana ja diplomaattina. Kun isä joutui teloitetuksi Stalinin vainojen yhteydessä vuonna 1938 ja äiti, elokuvanäyttelijä Rahil Messerer, karkotettiin Kazakstaniin, Maijan huoltajaksi ryhtyi hänen tätinsä, maineikas balettitanssija Sulamif Messerer.


title: Maija Plisetskaja

text: Moskovassa Plisetskaja sai opetusta Jelizaveta Gerdtiltä. Ensiesiintymisensä Bolšoi-teatterissa hän teki 11-vuotiaana. Hän valmistui koreografiakoulusta vuonna 1943 ja liittyi Bolšoin balettiin, jossa hän nousi sittemmin ensitanssijattareksi ja esiintyi aina vuoteen 1990 saakka. Hänet nimitettiin Neuvostoliiton kansantaiteilijaksi vuonna 1959, ja hän sai myöhemmin kolmesti Leninin kunniamerkin. Vuonna 1958 hän avioitui säveltäjä Rodion Štšedrinin kanssa.


title: Maija Plisetskaja

text: Plisetskaja on saanut kansainvälistä mainetta klassisista rooleistaan muun muassa baleteissa "Joutsenlampi" ja "Prinsessa Ruusunen". Hän on työskennellyt baletinjohtajana Roomassa 1983–1984 ja Madridissa 1988–1990. Vuonna 2006 Japanin keisari Akihito myönsi hänelle Praemium Imperialen.


title: Hasselt

text: Hasselt on kaupunki flaaminkielisessä osassa Belgiaa. Se on Limburgin provinssin pääkaupunki. Se sijaitsee Demerjoen varrella ja lähellä Albertin kanavaa. Kaupungin pinta-ala on 102,24 neliökilometriä ja väkiluku vuoden 2017 alussa 77 124.


title: Hasselt

text: Hasselt on perustettu jo 600-luvulla. Se on ollut vuosisatojen ajan hallintokeskus ja kauppakaupunki. Kun Kempenistä Hasseltin pohjoispuolelta alettiin 1900-luvun alussa kaivaa hiiltä, Hasseltin teollisuus alkoi kehittyä.


title: Hasselt

text: Kaupunki on tärkeä liikenneristeys. Kaupungin sisäinen julkinen liikenne oli vuosina 1997–2013 ilmaista. Tuona aikana bussien matkustajamäärät kasvoivat selvästi, vuonna 1997 matkustajia oli 1,5 miljoonaa ja vuonna 2006 4,6 miljoonaa. Käyttökustannuksetkin kasvoivat koko ajan, minkä takia kaupunginhallitus lakkautti ilmaisen liikenteen vuonna 2013. Kaupungin taloudellinen tilanne ei mahdollistanut liikenneyhtiö De Lijnin pyytämää suurempaa vuosittaista korvausta. Hasseltin kerrotaan olleen ensimmäinen kaupunki maailmassa, joka päätyi nollataksaan linja-autoliikenteessä.


title: Mechelen

text: Mechelen on kaupunki Belgian Flanderissa Dylejoen varrella. Sen pinta-ala on 65,19 neliökilometriä ja väkiluku vuoden 2017 alussa 85 665.


title: Mechelen

text: Kaupunki sijaitsee Brysselin ja Antwerpenin välissä, kumpaankin kaupunkiin on noin 25 kilometrin matka. Tämän takia yritykset ovat sijoittuneet kaupunkiin, sillä ne haluavat olla lähellä EU:n pääkaupunkia Brysseliä ja Antwerpeniä, jossa on yksi Euroopan suurimmista satamista.


title: Mechelen

text: Mechelen on kasvanut Dylejoen vasemmalle rannalle roomalaiskaudella perustetun kylän ympärille. Germaaniheimot valtasivat alueen 200- ja 300-luvuilla. Heidät käännytti myöhemmin kristinuskoon pyhä Rombout.


title: Mechelen

text: Mechelen kuului 915–1333 Liègen ruhtinaspiispakuntaan ja Flanderin kreivikuntaan 1333–1369. Kaupunki kasvoi ja vaurastui 1200- ja 1300-luvuilla tekstiiliteollisuuskeskuksena. Burgundin Alankomaiden hallitsija Kaarle Rohkea teki Mechelenistä Alankomaiden oikeuslaitoksen päämajaksi.


title: Mechelen

text: Mechelenin huippukausi osui Margareeta Itävaltalaisen aikaan. Hän teki kaupungisa Alankomaiden hallituskaupungin vuosiksi 1507–1517 ja 1519–1530. Mechelenin tiede, kirjallisuus ja taide kukoistivat, ja kaupunkiin rakennettiin monia suuria rakennuksia. Kaarle V siirsi pian Margareetan kuoleman jälkeen pääkaupunkinsa Brysseliin.


title: Mechelen

text: Mecehelen kärsi pahoin 1500-, 1600- ja 1700-luvuilla käytyjen sotien aikana. Kaupunki teollistui 1800-luvulla, ja Euroopan mantereen ensimmäinen rautatie kulki Brysselistä Mecheleniin. Kaupunkiin alkoi sen jälkeen kehittyä metalliteollisuutta.


title: Kortrijk

text: Kortrijk () on kaupunki hollanninkielisessä Belgiassa, Länsi-Flanderin provinssissa. Se sijaitsee Leiejoen varrella. Kaupungin pinta-ala on 80,02 km² ja väkiluku vuoden 2017 alussa 75 736.Lähialueineen siellä asuu noin 277 000 asukasta.


title: Kortrijk

text: Roomalaiset perustivat Kortrijkin paikalle Cortracumin. Kaupunginoikeudet Kortrijk sai vuonna 1190, ja se oli keskiajalla pellavasta tehtyjen damastien keskus. Ranskalaiset valtasivat kaupunkin 1297, mutta aivan Kortrijkin kaupunginmuurien ulkopuolella heikosti varustautuneet flanderilaiset kukistivat vuonna 1302 ranskalaiset kultaisten kannusten taistelussa.


title: Kortrijk

text: Saksalaiset valtasivat Kortrijkin ensimmäisessä maailmansodassa, ja se kärsi pahoin niin ensimmäisen kuin toisenkin maailmansodan pommituksissa.


title: Kortrijk

text: Kortrijkin tunnetuimpia maamerkkejä ovat muun muassa vuosina 1191–1211 rakennettu Neitsyt Marialle pyhitetty Onze-Lieve-Vrouwekerk, jossa on Antoon van Dyckin maalaus, Broelbrugin silta noin vuodelta 1400, Pyhän Martinuksen kirkko ja flamboyant-tyyliä edustava kaupungintalo.


title: Kortrijk

text: Kaupungin läheisyydessä on Merkuriukselle omistettu ikivanha kellotorni, joka kuuluu Unescon maailmanperintöluetteloon.


title: Vija Artmane

text: Alīda "Vija" Artmane (21. elokuuta 1929 – 11. lokakuuta 2008) oli latvialainen näyttelijä. Häntä pidetään maassaan teatterialan legendana, mutta hänellä oli myös merkittäviä elokuvarooleja. Hänet nimitettiin Neuvostoliiton kansantaiteilijaksi vuonna 1969.


title: Vija Artmane

text: Artmanen baltiansaksalainen isä Franz "Fritz" Artmann kuoli tapaturmaisesti 19-vuotiaana, neljä kuukautta ennen tyttärensä syntymää. Hänen äitinsä oli puolalainen ja tuli toimeen yksinhuoltajana tekemällä ajoittaisia maataloustöitä. Myös Vija Artmane itse harjoitti maataloutta toisen maailmansodan ajan; sodan jälkeen hän kaavaili itselleen juristin uraa.


title: Vija Artmane

text: Artmane oli vuosina 1949–1998 Riian Daile-teatterin johtava tähti. Hänellä oli useita klassisia rooleja mm. William Shakespearen näytelmissä "Hamlet" ja "Romeo ja Julia", mutta hän menestyi myös venäläisten ja latvialaisten teosten tulkitsijana. Hän teki elokuvadebyyttinsä vuonna 1956 ja työskenteli Riian Uudessa Teatterissa vuosina 1998–2000.